KASA komited laksana pelbagai inisiatif lindungi lapisan ozon

DENGKIL, 24 September- Kerajaan terus komited untuk melaksana pelbagai inisiatif dalam melindungi lapisan ozon dan menangani perubahan iklim.Menteri Alam Sekitar dan Air, Datuk Seri Tuan Ibrahim Tuan Man berkata, antara usaha tersebut menerusi Pelaksanaan Pelan Pengurusan HCFC yang sedang dilaksana secara berperingkat bermula tahun 2012.

Pelaksanaan peringkat pertama pelan tersebut berjaya mengurangkan 112 tan Ozone Depleting Potential (ODP) iaitu pengurangan 19 peratus berbanding sasaran awal 10 peratus.Manakala, pelaksanaan peringkat kedua pelan tersebut bermula 2017 sehingga tahun ini berjaya mengurangkan 287.34 tan ODP."Kita telah meratifikasi Konvensyen Vienna bagi perlindungan lapisan ozon dan protokol Montreal ini bagi bahan pemusnah lapisan ozon pada 29 ogos 1989 lagi. Jadi Malaysia antara 20 negara yang meratifikasi dan kita yakin usaha2 yang dilakukan di peringkat kementerian dan sokongan daripada pelbagai agensi kita sebenarnya telah mencapai satu pencapaian yang sangat membanggakan.

"Kalau kita lihat dalam ucapan saya tadi kita dah capai lebih dari apa yang kita capai di peringkat awal dan kita berusaha kearah memastikan bahawa komitmen negara dapat kita tunaikan dan Malaysia menjadi antara negara yang membuktikan ratifikasi kita benar-benar berjaya," katanya kepada media selepas merasmikan sambutan Hari ozon Sedunia 2022 Peringkat Kebangsaan di Dengkil, Selangor.Tambahnya, kejayaan tersebut juga turut disumbang oleh kerjasama pihak industri tempatan yang munukar teknologi menggunakan bahan mesra ozon.


KOTA ISKANDAR- 24 September- Sebanyak 46 kawasan Dewan Undangan Negeri Johor terlibat dalam penganjuran program Jualan Murah Keluarga Malaysia (JMKM) bermula hari ini hingga esok.Pelbagai produk terpilih seperti gula, tepung, minyak masak dan ayam dijual pada harga lebih murah berbanding hari biasa.Di DUN Kota Iskandar misalnya, pelanggan dapat menikmati penjimatan sehingga 20% di pasar raya Econsave Taman Teratai, bermula 8.00 pagi.hingga 10.00 malam.Pengurus Besarnya, Mas Imran Adam berkata, produk jualan murah tersebut dikawal kuantitinya bagi membolehkan lebih ramai golongan sasar membeli. (46 kawasan DUN Johor terlibat dalam penganjuran JMKM)

"Bagi memastikan stok mencukupi, memangg kita hadkan. Jadi satu pelanggan dapat beli tiga macam minyak tiga botol, gula tiga, tepung tiga untuk pastikan pelanggan dapat beli barang yang murah tersebut, harga berpatutan," katanya.Tinjauan mendapati program jualan murah itu mendapat sambulan menggalakkan termasuk daripada golongan bapa."Saya rasa bagus untuk keadaan sekarang, kos hidup harga barang tinggi, jadi dengan cara ni kita dapat kurangkan beban," kata pembeli, Mohd HaizruL Rahmad"Bagi saya bagus untuk pengguna harga ayam macam ini dapat jimatkan perbelanjaan harian barang-barang penting," luah pembeli, Abdul Rahman Mat Sahat."Ada jimat macam sekarang ada harga yang RM2 macam gula ada RM2 kerajaan bagi subsidi ke apa seronok," kata seorang lagi pembeli, P. Chandran.


Festival Permainan Malaysia (FPM) suburkan semangat hidup bermasyarakat

KUALA LUMPUR, 24 September- Seramai 1,368 peserta menyertai Festival Permainan Malaysia @ Kuala Lumpur (FPM@KL 2022) yang berlangsung selama tiga hari bermula semalam di Dataran Merdeka.Penganjuran kali ke-7 di bawah kelolaan Jabatan Kebudayaan dan Kesenian Negara (JKKN) Wilayah Persekutuan Kuala Lumpur serta Dewan Bandaraya Kuala Lumpur (DBKL) itu berkonsepkan festival yang melibatkan pelbagai aktiviti dan pengisian seperti pertandingan tradisional, permainan interaktif, pameran, demonstrasi, persembahan serta jualan produk.Menurut Timbalan Ketua Setiausaha (Pengurusan), Kementerian Pelancongan Seni & Budaya (MOTAC) Norazman Othman , yang mewakili Menteri MOTAC, Datuk Sri Nancy Shukri menjelaskan festival itu mampu menyuburkan semula semangat hidup bermasyarakat dalam kalangan rakyat Malaysia yang berbilang bangsa dan agama.

(Timbalan Ketua Setiausaha (Pengurusan), Kementerian Pelancongan Seni & Budaya (MOTAC) Norazman Othman semasa merasmikan hari ini)

"FPM@KL merupakan acara tahunan di bawah kalendar pelancongan yang diadakan di peringkat negeri sebagai salah satu produk pelancongan budaya. Penganjuran program ini bertujuan untuk menyemarak dan mengapungkan kembali keunikan kesenian tradisi rakyat malaysia melalui permainan tradisional di kota metropolitan," katanya di sini.Tambah beliau ia selaras matlamat Dasar Kebudayaan Negara ke arah mengukuhkan perpaduan dan keperibadian jati diri rakyat dan identiti nasional sekaligus mampu mengangkat dan memulihara keunikan serta kepelbagaian warisan tradisi rakyat.Beliau menjelaskan demikian dalam majlis perasmian Festival Permainan Malaysia di Ibu Negara.FPM@KL 2022 melibatkan 760 peserta yang mewakili badan beruniform memulakan pertandingan hari ini.Manakala esok, 608 peserta dari sektor korporat akan terlibat dalam pertandingan 10 permainan tradisional seperti tarik tali, galah panjang, congkak, batu seremban, sepak raga ratus, bola sepak kain pelikat, dam aji, terompah gergasi, menyumpit dan memanah tradisional."Saya harap penganjur kali ini kerapkan sukan, ini lagi bagus sebab mana-mana generasi baru dia tidak tahu akan macam congkak, memanah dan acara sukan memanah ini bagus," kata Muhammad Mahadir Ahmad , peserta FPM@KL di sini."Wajar kepada orang luar supaya permainan seperti menyumpit sebab tidak ramai yang pandai jadi kita panggil orang luar atau pelajar-pelajar atau budak sekolah untuk belajar macam mana menyumpit sebab sukan-sukan tradisional ini makin lama, makin tenggelam jadi kita tidak salah untuk bangkitkan sukan-sukan ini semula," kata Faizul Wahap, peserta FPM@KL di sini."Kita dapat menunjukkan tradisional kita hari ini , peserta juga akan memakai busana & pertandingan yang dipertandingkan hari ini adalah pertandingan tradisional yang mungkin kita tak pernah menyertainya sebelum ini dan hari ini kita buat di Dataran Merdeka dan juga tempat tumpuan pelancong, pelancong luar juga dapat melihat dan suasana yang berlaku hari ini," kata Mohd Zaim Mohd Reduan, peserta FPM@KL di sini.Bagi memeriahkan lagi pengajuran FPM@KL 2022 kali ini turut diadakan pertandingan Gasing Pangkah yang melibatkan penyertaan dua pasukan antarabangsa iaitu Singapura dan Brunei.


Jalinan kasih beri peluang banduan Simpang Renggam bersama keluarga

KLUANG, 24 September- 35 orang banduan termasuk mereka yang menjalani hukuman Tahanan Limpah Sultan di Penjara Simpang Renggam, Kluang, Johor diberi peluang menyambut bulan kebangsaan bersama-sama ahli keluarga menerusi Program Jalinan Kasih Peringkat Penghuni.  Ia inisiatif Jabatan Penjara untuk memperkukuhkan ikatan kekeluargaan antara penghuni dan keluarga masing-masing selain mempercepatkan proses pemulihan penghuni secara holistik.  Pengarah Penjara Simpang Renggam, Timbalan Komisioner Penjara Abdul Kadir Jailani Ismail berkata, "program yang disertai pelbagai kaum itu membolehkan penghuni penjara dapat melepaskan kerinduan kepada keluarga masing-masing."

(Abdul Kadir Jailani Ismail, pada Program Jalinan Kasih di Penjara Simpang Renggam)

Beliau turut menambah, "mereka juga mempunyai semangat kemerdekaan, walaupun mereka ini telah dihukum tetapi negara dan masyarakat masih menyayangi dan memerlukan mereka."Jabatan penjara akan memastikan pemulihan yang berkesan agar mereka keluar daripada penjara menjadi insan yang berguna dan menjadi aset kepada negara", jelasnya ketika ditemui pemberita. Beliau berkata demikian selepas Program Jalinan Kasih Peringkat Penghuni di Penjara Simpang Renggam.  Majlis dihadiri kira-kira 300 keluarga, manakala empat orang penghuni juga menerima Sijil Kemahiran tahap satu dan dua dalam bidang pembuatan perabot serta jahitan.


69 individu ditahan Polis Kedah dalam Ops Khas

(Ops Khas atau 'House Storming' di sekitar kawasan Kuala Kedah)

ALOR SETAR, 24 September- Seramai 69 individu terdiri daripada 67 lelaki dan dua wanita telah ditahan atas pelbagai kesalahan dalam Ops Khas atau 'House Storming' hasil pemeriksaan mengejut sekitar kawasan Kuala Kedah pada Jumaat. Ketua Polis Kedah Datuk Wan Hassan Wan Ahmad berkata, "dalam serbuan yang sama, polis Kedah berjaya menahan empat individu dalam senarai dikehendaki." Datuk Wan Hassan turut hadir menyampaikan amanat kepada petugas yang melaksanakan pemeriksaan tersebut. Katanya, "pemeriksaan melibatkan sebanyak 86 buah rumah dan premis serta 253 individu."

(Datuk Wan Hassan menyampaikan amanat kepada petugas Ops Khas)

Selain itu polis turut merampas pelbagai jenis dadah, rokok seludup dan wang tunai.  Sebanyak 32 saman trafik telah dikeluarkan dalam pemeriksaan itu.  Operasi diketuai Timbalan Ketua Jabatan Siasatan Jenayah Kedah Supritendan Mohd Naim Asnawi bermula pukul 10.00 pagi melibatkan kekuatan 280 pegawai kanan dan anggota.  Pasukan Polis Marin Kuala Kedah turut dibantu Pasukan Gerakan Udara PDRM dan 'Tiger Platoon' Pasukan Gerakan Am (PGA) Briged Utara.


KKM cadang bina parkir bertingkat di hospital memerlukan dalam tempoh terdekat

KUALA LUMPUR, 24 September- Kementerian Kesihatan (KKM) mencadangkan konsesi ditenderkan bagi pembinaan parkir bertingkat di hospital yang memerlukan dalam masa terdekat.Menteri Kesihatan Khairy Jamaluddin berkata pihaknya juga akan melakukan perbincangan bersama Unit Perancang Ekonomi (EPU), Jabatan Perdana Menteri untuk melakukan pembinaan di hospital terlibat."Saya telah minta KKM untuk buat pemetaan, fasiliti mana yang berhadapan masalah tempat letak kereta, kita dapati perancangan dibuat sebelum ini tidak mengambil kira kawasan letak kereta yang mencukupi.Jadi sekarang ini pemetaan sedang dibuat dan ada beberapa hospital, contohnya, Hospital Tengku Ampuan Rahimah, Klang yang merupakan antara hospital kritikal dari segi tempat letak kereta atau Hospital Serdang," katanya.

Beliau optimis KKM akan menyelesaikan masalah itu dengan menambah baik sistem parkir di hospital.


103 aduan berhubung perkhidmatan rawatan estetik pada Januari-Ogos

KUALA LUMPUR, 24 September- Kementerian Kesihatan (KKM) menerima 103 aduan berhubung fasiliti yang menawarkan perkhidmatan rawatan estetik antara Januari hingga Ogos, tahun ini.

Menteri Kesihatan, Khairy Jamaluddin berkata laporan itu turut melibatkan kesan advers termasuk kecacatan dan kematian prosedur rawatan estetik yang dilakukan oleh pengamal perubatan dan bukan pengamal perubatan."Kita sentiasa ada mekanisme perbincangan bersama Kementerian Perdagangan Dalam Negeri dan Hal Ehwal Pengguna (KPDNHEP), pusat perubatan estetik dikawal selia KKM, pusat kecantikan di kawal selia KPDNHEP", katanya ketika berucap pada Sidang Kemuncak Dermatologi dan Perubatan Estetik Asia (ADAMS) 2022 yang julung kali dianjurkan di ibu negara."Kita hendak memastikan bahawa perkhidmatan dan prosedur yang dijalankan pusat kecantikan ini tidak melibatkan prosedur perubatan.

Menurut Khairy, KKM mengambil langkah untuk kawal selia industri kecantikan susulan bilangan pengamal perubatan palsu yang meningkat. Perkhidmatan dan Prosedur perubatan estetik hanya perlu dilakukan oleh pengamal perubatan berdaftar dan bertauliah di premis yang berdaftar atau berlesen di bawah Akta Kemudahan dan Perkhidmatan Jagaan Kesihatan Swasta 1998 (Akta 586). Ketika ini, sebanyak 478 khidmat pengamal perubatan mempunyai Surat Tauliah dan Keistimewaan (LCP), bagi memastikan perkhidmatan jagaan kesihatan yang diterima adalah selamat dan berkualiti.


Arahan kuarantin kendiri individu positif COVID-19 masih diteruskan

KUALA LUMPUR, 24 September- Arahan kuarantin kendiri dalam kalangan individu positif COVID-19 masih terpakai dan akan diteruskan. Menteri Kesihatan, Khairy Jamaluddin berkata, perkara itu akan disemak semula apabila penguatkuasaan Akta Pencegahan dan Pengawalan Penyakit Berjangkit 1988 (Akta 342) bagi COVID-19 berakhir pada hujung tahun ini."Selagi Akta 342 dikuatkuasakan sehingga akhir tahun ini, maka sekiranya pelaporan itu dibuat, mereka perlu kuarantin sekurang-kurangnya tiga hari sebelum mereka membuat ujian semula.Ini adalah salah satu faktor kejayaan mengawal pandemik ini," katanya selepas berucap pada Sidang Kemuncak Dermatologi dan Perubatan Estetik Asia (ADAMS) 2022 di sini.

Mengulas dakwaan kakitangan memanipulasi pelaporan COVID-19, Khairy menyifatkan kes sedemikian sebagai terpencil dan menjelaskan belum menerima sebarang aduan mengenai salah laku terbabit.


Festival Permainan Malaysia suburkan semangat hidup bermasyarakat

KUALA LUMPUR, 24 September- Penganjuran Festival Permainan Malaysia @ Kuala Lumpur 2022 (FPM@KL2022) mampu menyuburkan semula semangat hidup bermasyarakat dalam kalangan rakyat Malaysia yang berbilang bangsa dan agama.Menteri Pelancongan, Seni dan Budaya Datuk Seri Nancy Shukri berkata festival itu selaras matlamat Dasar Kebudayaan Negara ke arah mengukuhkan perpaduan dan keperibadian jati diri rakyat dan identiti nasional."FPM@KL merupakan acara tahunan di bawah kalendar pelancongan yang diadakan di peringkat negeri sebagai satu produk pelancongan budaya."Ia bertujuan menyemarak dan mengapungkan kembali keunikan kesenian tradisi rakyat Malaysia melalui permainan tradisional di kota metropolitan," katanya dalam ucapan perasmian festival berkenaan, hari ini.

(Menteri Pelancongan, Seni dan Budaya Datuk Seri Nancy Shukri/ BERNAMA)

Teks ucapannya dibacakan Timbalan Ketua Setiausaha (Pengurusan) Kementerian Pelancongan, Seni dan Budaya, Norazman Othman.Nancy berkata Malaysia kaya dengan warisan kebudayaan unik dan menarik termasuk permainan tradisi yang terhasil menerusi asimilasi pelbagai kaum dalam negara."Permainan tradisi ini terdiri daripada permainan anjung seperti batu seremban, congkak, tutup botol dan dam aji serta permainan laman yang terdiri daripada galah panjang, ketinting, gasing dan konda-kondi."Kebanyakan permainan ini dimainkan secara berkumpulan sekali gus mewujudkan interaksi sosial yang merapatkan hubungan antara ahli masyarakat, selain mampu membawa keseimbangan kepada kesihatan fizikal dan mental," katanya.Bagaimanapun, Nancy berkata, ledakan kemajuan teknologi masa kini telah membawa manusia ke alam komunikasi maya tanpa perlu bersemuka."Pengaruh ini mengembangkan pelbagai permainan dalam talian atau e-permainan atau e-sukan yang semakin mendapat tempat dalam kalangan orang muda dan fenomena ini perlu diuruskan dengan baik," katanya.Seramai 1,368 peserta menyertai program tiga hari di bawah kelolaan Jabatan Kebudayaan dan Kesenian Negara Wilayah Persekutuan Kuala Lumpur serta Dewan Bandaraya Kuala Lumpur itu yang bermula semalam.- BERNAMA


Beberapa kawasan Pulau Pinang dilanda banjir kilat

GEORGE TOWN, 24 September- Hujan lebat sejak awal pagi tadi menyebabkan beberapa kawasan di Pulau Pinang dilanda banjir kilat, namun tiada pusat pemindahan sementara (PPS) dibuka setakat ini.Hujan lebat sejak 5 pagi itu mengakibatkan kawasan Bayan Lepas, Bayan Baru serta Bukit Jambul terjejas dan beberapa laluan utama ditenggelami air sehingga menyukarkan kenderaan ringan melalui jalan tersebut.Ahli Dewan Undangan Negeri (ADUN) Bayan Lepas, Azrul Mahathir Aziz berkata pihaknya menerima maklumat antara kampung dilanda banjir kilat adalah Kampung Masjid, Kampung Manggis, Kampung Perlis, Kampung Binjai dan Kampung Seronok.''Sebaik menerima maklumat saya dan pasukan DUN terus ke kawasan terlibat bagi melihat dan membantu puluhan rumah dilanda banjir kilat dan ada kediaman terjejas teruk terutama rumah yang terletak berhampiran Sungai Bayan Lepas."Saya bimbang jika ada penduduk terperangkap banjir, namun alhamdulillah semuanya selamat dan setakat 10.15 pagi ini, air telah surut di beberapa kawasan dan tiada penduduk dipindahkan ke PPS,'' katanya ketika dihubungi.

Sementara itu, Pengerusi Majlis Pengurusan Komuniti Kampung (MPKK) Kampung Binjai, Baseri Hashim ketika dihubungi berkata kira-kira 30 rumah di Kampung Binjai dilanda banjir kilat awal pagi tadi akibat hujan lebat berterusan sehingga 9 pagi.Beliau berkata air mula naik di kawasan rumah penduduk selepas subuh dan air naik terlalu cepat sehingga ke paras buku lali orang dewasa, namun mangsa terlibat sudah bersiap sedia serta mengambil langkah berjaga-jaga.''Setakat ini, tiada penduduk dipindahkan ke PPS kerana air kembali surut selepas hujan berhenti tetapi penduduk tetap berjaga-jaga kerana bimbang hujan lebat akan berterusan,” katanya.Beliau berkata kampung tersebut kerap dilanda banjir sekiranya hujan lebat berterusan kerana berada di kawasan tanah rendah dan berharap pihak berkuasa dapat mengambil tindakan segera terutama membersihkan longkang serta parit agar tidak tersumbat.- BERNAMA


Rang Undang-Undang Sumbangan Politik dijangka bentang pada November

KUALA LUMPUR, 24 September- Kerajaan menjangkakan Rang Undang-Undang Sumbangan Politik dapat dibentangkan bagi bacaan kali pertama pada persidangan Parlimen awal November ini, manakala bacaan kedua pada hujung bulan berkenaan (November). Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata Pusat Governans, Integriti dan Anti-Rasuah Nasional (GIACC) telah menyediakan skop dan parameter dasar digariskan dalam rang undang-undang itu dan dipanjangkan kepada Jabatan Peguam Negara untuk diteliti sebelum dapat dimuktamadkan.Wan Junaidi berkata beliau juga akan mengadakan sesi libat urus bersama wakil Ahli Parlimen kerajaan dan pembangkang pada 28 Sept ini di Parlimen, bagi mendapatkan pandangan berhubung perkara dasar bagi Rang Undang-Undang Sumbangan Politik yang sedang digubal.“Selain itu, rang undang-undang ini juga mengambil kira pandangan pihak berkepentingan melalui sesi libat urus yang diadakan bersama pihak pertubuhan bukan kerajaan (NGO) seperti Institut Demokrasi dan Hal Ehwal Ekonomi (IDEAS), Gabungan Pilihanraya Bersih dan Adil (Bersih) serta pakar akademik.“Pada masa yang sama, beberapa sesi perbincangan dalaman juga dibuat bersama jabatan dan agensi kerajaan berkaitan bagi memperincikan dasar penggubalan rang undang-undang ini,” katanya dalam kenyataan hari ini.

Mengimbau kembali sejarah, Wan Junaidi berkata inisiatif untuk memperkenalkan undang-undang yang mengawal selia dana politik pernah diusahakan oleh kerajaan pada 2015 melalui penubuhan Jawatankuasa Konsultatif Nasional Mengenai Pembiayaan Politik (JKNMPP), namun tidak terlaksana.Selepas itu, beliau berkata cadangan kerangka perundangan bagi Rang Undang-Undang (RUU) Sumbangan Politik juga pernah dikemukakan kerajaan kepada Parlimen pada November 2019 untuk dibentang dalam Jawatankuasa Pilihan Khas Menimbang Rang Undang-Undang, namun hasrat itu juga tidak kesampaian.“Justeru, kerajaan pada kali ini yakin dan kekal komited bahawa undang-undang sumbangan politik ini akan dapat direalisasikan,” katanya.- BERNAMA


PEDi tingkat pendapatan usahawan

(Produk yang dihasilkan oleh usahawan menerusi program PEDi)

PENDANG, 24 September- Peningkatan pendapatan yang ketara, itu antara kejayaan yang dicapai usahawan kecil dan sederhana yang memanfaatkan kemudahan Pusat Ekonomi Digital Keluarga Malaysia (PEDi).Akses kepada perkhidmatan jalur lebar juga dilengkapi selain kemudahan infrastruktur digital dan kakitangan terlatih, PEDi mendapat sambutan baik terutama dalam kalangan usahawan yang ingin meningkatkan literasi digital mereka. Antaranya PEDi Bukit Raya Dalam Pendang, Kedah yang dianggotai kira-kira 1,356 ahli.Menurut Norizan Ahmad Tajudin, usahawan pusat internet komuniti, "tempat ini banyak memberi manfaat bukan sahaja kepada usahawan tetapi juga membantu ramai pelajar di sini untuk melakukan tugasan yang diberikan tenaga pengajar."Nor Baizura Md Arshad, juga melahirkan rasa gembira kerana "latihan ada diberikan, ia memberi keuntungan kepada usahawan kerana sekarang pelanggan datang kepada kita."Bagi Bushro Ismail, "saya bermula pada tahun 2008, saya fokus kepada pembuatan pakaian."Selepas Perintah Kawalan Pergerakan (PKP) saya hasilkan produk ini secara dalam talian. Biarpun sukar pada awalnya, tapi sekarang perniagaan semakin baik" jelasnya ketika ditemui pemberita.

(Datuk Seri Mohammad Mentek, Ketua Setiausaha Kementerian Komunikasi dan Multimedia (K-KOMM))

Sambutan baik daripada para usahawan diakui Ketua Setiausaha Kementerian Komunikasi dan Multimedia (K-KOMM), Datuk Seri Mohammad Mentek.Beliau turut menjelaskan, "sebelum ini mereka tak tahu produk mereka akan melalui pelbagai media sosial."Apabila PEDi memasarkan produk mereka secara dalam talian, saya dapat lihat peningkatan ketara pendapatan sekitar RM200 hingga RM300. Tambahan latihan yang disediakan PEDi dapat melihat peningkatan pendapatan bulanan yang ketara sekitar RM200 hingga mencecah RM9,000."Jadi kita dapat lihat platform e-dagang ini memberi manfaat kepada usahawan kecil dan sederhana." Beliau menyatakannya selepas melakukan lawatan kerja ke PEDI Bukit Raya Dalam Pendang. Setakat ini, terdapat 77 PEDi di Kedah dengan 8 daripadanya berada di daerah Pendang. Beliau kemudian meninjau operasi penyediaan jalur lebar bagi kawasan Pendang di Ibu Sawat Telekom Malaysia Pendang.


Program Jemba Tranung Kite, santuni penduduk dan lokasi bersejarah

(Peserta konvoi RTM menziarahi Makam Tok Pulau Manis dengan mengadakan tahlil dan bacaan doa)

KUALA TERENGGANU, 24 September- Program Jemba Tranung Kite menyantuni komuniti Kampung Serada Kuala Terengganu dengan mengadakan persinggahan ke lokasi bersejarah.Konvoi bermotosikal melibatkan 20 orang peserta itu diketuai Ketua Pengarah Penyiaran Datuk Che Roslan Che Daud dan warga kerja RTM dari Kuala Lumpur, Kelantan dan Terengganu.Konvoi tersebut menziarahi Makam Ulama Terkenal Terengganu iaitu Makam Tok Pulau Manis dengan mengadakan tahlil dan bacaan doa.Aktiviti tersebut disifatkan sebagai usaha murni bagi menjadikan makam berkenaan lokasi pelancongan Islamik di Terengganu.

(Ismail Embong, Pengerusi Makam Perkuburan Tok Pulau Manis)

Menurut Pengerusi Makam Perkuburan Tok Pulau Manis, Ismail Embong, "boleh dikatakan setiap hari akan ada orang melawat sama ada penduduk tempatan, ataupun pelancong dari luar. Kebanyakan mereka ini ingin melawat ulama di makam ini." Salah seorang peserta konvoi itu, Sumardi Mohamad, peserta konvoi RTM turut melahirkan rasa, "syukur alhamdulillah kerana dalam program ini kami dapat melawat satu tempat yang istimewa."Saya rasa ramai terutamanya di sebelah pantai timur khasnya belum tahu lagi bahawa kita dapat melihat peninggalan ulama tersohor nusantara dan ia merupakan satu pengalaman yang cukup berharga bagi saya dan peserta konvoi."Hadir sama menyertai konvoi berkenaan ialah Pengarah Penyiaran Terengganu, Sabri Mansor dan Pengarah Penyiaran Kelantan, Wan Azhan Wan Hamat.


Mangsa kebakaran Kampung Cina terima bantuan awal, RM1000

(Datuk Mohammad Anuar Mohd Yunus menyampaikan bantuan wang tunai kepada keluarga terlibat kebakaran)

KUALA TERENGGANU, 24 September- 12 keluarga yang terlibat dalam kebakaran deretan rumah kedai di Kampung Cina, Ahad lalu menerima bantuan awal RM1,000 setiap keluarga daripada Pejabat Perdana Menteri.Bantuan wang tunai tersebut disampaikan Setiausaha Politik kepada Perdana Menteri, Datuk Mohammad Anuar Mohd Yunus."Saya telah pergi ke lokasi kejadian, dan bagi pihak Perdana Menteri, amat bersimpati berkenaan apa yang telah menimpa kepada mangsa-mangsa rumah terbakar baru-baru ini."Beliau akan berbincang dengan Perdana Menteri Datuk Seri Ismail Sabri Yaakob mengenai bentuk bantuan lain yang akan diberikan kepada mangsa kebakaran.Perbincangan lanjut juga akan dibuat bagi membantu kesemua mangsa melalui agensi atau pihak berkenaan memandangkan bangunan rumah kedai tersebut dibina di atas tanah berstatus Lesen Pendudukan Sementara (TOL).Kejadian pada pukul 8.15 malam Ahad itu mengakibatkan 12 rumah kedai di Jalan Bandar, Kampung Cina, antaranya kedai kain, kedai makan, kedai emas dan rumah penginapan, musnah.

(Keadaan deretan rumah kedai di Kampung Cina selepas kebakaran)


Masyarakat dunia perlu ambil lebih ramai pelarian Rohingya

NEW YORK, 24 September- Malaysia meminta masyarakat antarabangsa mengambil lebih ramai pelarian dari Myanmar termasuk Rohingya, untuk ditempatkan semula di negara masing-masing. Tegas Perdana Menteri, "krisis Myanmar sukar diselesaikan jika komuniti dunia gagal menangani punca utamanya."  Lebih mendukacitakan, Majlis Keselamatan tidak mengambil sebarang tindakan serius dalam mengatasi situasi tersebut.Beliau turut menambah, "malah ada yang melihat Majlis Keselamatan lepas tangan dan menyerahkannya kepada ASEAN."Malaysia kecewa tiada kemajuan bermakna dalam pelaksanaan ‘Kesepakatan Lima Perkara’ ASEAN terutamanya oleh pihak junta Myanmar. Dalam acuannya sekarang, ‘Kesepakatan Lima Perkara’ ASEAN itu tidak boleh diteruskan lagi."

Justeru, kesepakatan tersebut perlu diberi nafas baharu dan diperhalusi berdasarkan rangka kerja, jangka masa dan matlamat akhir yang lebih jelas."Sesungguhnya, yang lebih penting ialah aspirasi rakyat Myanmar perlu dipenuhi" ujarnya pada pada Debat Umum Perhimpunan Agung PBB ke-77. Walaupun bukan negara yang menandatangani Konvensyen Status Pelarian 1951 dan Protokol 1967, Malaysia menerima hampir 200,000 pelarian Rohingya atas dasar kemanusiaan.  Awal minggu ini, Menteri Luar Datuk Seri Saifuddin Abdullah menegaskan, "ASEAN perlu memutuskan sama ada konsensus Lima Perkara oleh junta Myanmar masih relevan atau harus dibatalkan segera."  Keputusan tersebut perlu dicapai sebelum Sidang Kemuncak ASEAN November depan.


Tangani perubahan iklim, negara maju perlu tingkat bantuan kepada negara membangun

NEW YORK, 24 September- Negara maju memikul tanggungjawab untuk meningkatkan bantuan kepada negara membangun, dengan memenuhi komitmen menyediakan peruntukan US$100 bilion setahun tanpa syarat. Perdana Menteri, Datuk Seri Ismail Sabri Yaakob berkata ia dapat merealisasikan tindakan terhadap perubahan iklim yang sepatutnya dilaksanakan sejak tahun 2020."Pada tahun lepas sahaja, Malaysia telah dilanda banjir paling serius dalam sejarah, yang mengakibatkan kerugian dianggarkan mencecah US$1.4 bilion (RM6.1 bilion). "Ramai terkorban dan hampir 100,000 lagi terpaksa dipindahkan ke pusat penempatan sementara.

(Perdana Menteri, Datuk Seri Ismail Sabri Yaakob)

"Situasi ini bukan sahaja berlaku di Malaysia malah di beberapa negara lain. Jelas sekali, langkah-langkah mitigasi dan adaptasi perlu diteruskan", kata Perdana Menteri semasa menyampaikan Kenyataan Negara pada Perhimpunan Agung PBB (UNGA) ke-77 di New York.Dalam pada itu, Perdana Menteri menegaskan komitmen Malaysia dalam menjalankan tanggungjawab dan peranan bagi memastikan pemuliharaan dan kelestarian alam sekitar.  Sebagai negara membangun, pelaksanaan dan kejayaan pembangunan sosioekonomi lebih hijau dan mapan akan dicapai dengan sahutan janji yang saksama dan inklusif.  Hakikatnya, teknologi baharu menjadi penggalak kepada sesebuah negara untuk beralih kepada tenaga boleh diperbaharui.  Bagaimanapun, teknologi baharu itu perlulah bersifat mampu milik oleh negara-negara membangun.  Sebagai satu daripada hanya 17 negara yang memiliki kepelbagaian-bio di dunia, Malaysia sedar akan tanggungjawab untuk mempertahan dan memelihara sumber asli.


Polis tunggu sampel DNA waris seorang lagi mangsa runtuhan kuari

IPOH, 24 September- Polis Perak masih menunggu sampel asid deoksiribonukleik (DNA) waris kepada Kheow Loo Siew Soon, 49 tahun yang dipercayai terlibat dalam runtuhan batu di Keramat Pulai, Jalan Simpang Pulai-Cameron Highlands.Ketua Polis Perak, Datuk Mohd Yusri Hassan Basri berkata, keluarga mangsa kini berada di luar negara.Jelas beliau, setakat ini hanya sampel DNA waris kepada Itam Bah Lasoh, 43 tahun telah diambil bagi tujuan pengesahan identiti."Kita masih lagi menunggu keluarga mangsa ini memberi sampel DNA kerana keluarga ini berada di luar negara, difahamkan mereka berada di Switzerland.Kita tunggu sampel ini diberikan keluarga masing-masing untuk kita padankan bagi memastikan adakah mangsa tersebut daripada kalangan mereka yang hilang atau keluarga mereka," katanya pada sidang media sempena program Katakan Tidak Kepada Buli, di sini.

(Datuk Mohd Yusri Hassan Basri, Ketua Polis Perak)

Operasi mencari dan menyelamat (SAR) bagi mengesan kedua-dua pekerja kuari berkenaan dihentikan pada Khamis selepas penemuan pakaian dan cebisan tulang manusia termasuk jengkaut kedua, kelmarin. Dalam kejadian 8 Mac lalu, dua mangsa dipercayai tertimbus di bawah runtuhan kuari bersama jentera digunakan.


Empat MOU dimeterai perkukuh hubungan Malaysia-Palestin

(Datuk Seri Ismail Sabri Yaakob dan Mahmoud Abbas pada Mesyuarat Jawatankuasa Bersama serta kerjasama Bidang Kesihatan, Pelancongan dan Hal Ehwal Islam)

NEW YORK, 24 September- Empat memorandum persefahaman (MOU) dimeterai antara Malaysia dan Palestin, dalam usaha memperkukuh hubungan akrab yang sedia terjalin. Perjanjian bagi penubuhan Mesyuarat Jawatankuasa Bersama serta kerjasama Bidang Kesihatan, Pelancongan dan Hal Ehwal Islam dibuat di hadapan Perdana Menteri, Datuk Seri Ismail Sabri Yaakob dan Presiden Palestin, Mahmoud Abbas. Pertemuan kedua-dua pemimpin itu, mengulangi pendirian negara sejak sekian lama.  Malaysia mendokong perjuangan dan hak Palestin sebagai sebuah negara yang merdeka dan berdaulat dengan Baitulmuqadis sebagai ibu negara.  Malaysia menentang Israel di mana-mana pertubuhan antarabangsa sehingga Palestin mendapat hak mereka.  Ia termasuk proses perdamaian antara Israel dan Palestin serta penamatan pendudukan Israel di wilayah Palestin.  Perjumpaan selama 30 minit itu berlangsung di New York sempena Perhimpunan Agung Pertubuhan Bangsa Bangsa Bersatu ke-77. Pada masa sama, Presiden Abbas menjemput Datuk Seri Ismail Sabri mengadakan lawatan rasmi ke Palestin bagi melihat sendiri penindasan dan kemusnahan yang dilakukan oleh Israel.  Perdana Menteri turut mengalu-alukan rakyat Palestin untuk menyambung pelajaran di Malaysia dalam bidang yang penting untuk pembangunan semula negara itu.

(Menteri Luar, Datuk Seri Saifuddin Abdullah menandatangani empat memorandum persefahaman (MOU))


Program Putrajaya berselawat, tarik kehadiran lebih 1,000 pengunjung

PUTRAJAYA, 24 September - Perbadanan Putrajaya (PPj) julung kalinya menganjurkan program Putrajaya Berselawat di Dataran Putrajaya malam tadi.Presiden Perbadanan Putrajaya, Datuk Fadlun Mak Ujud berkata lebih 1,000 pengunjung menyertai program tersebut yang diadakan sempena Karnival Putrajaya 2022 bermula semalam hingga 25 September ini. Program dimulakan dengan solat Isyak Berjemaah disusuli bacaan ayat suci al-Quran dan berselawat.

"Banyak pengisian yang kita akan sediakan terutamanya untuk komuniti Putrajaya setelah dua tahun mereka duduk dalam era pandemik. Jadi kita buka seluas-luasnya Putrajaya ini untuk mereka nikmati.

"Kita juga melibatkan beberapa agensi kerajaan untuk bersama-sama seperti Kementerian Pendidikan dan juga beberapa Kementerian lain yang ada di Putrajaya ini," katanya ketika ditemui pemberita, di sini.Karnival Putrajaya 2022 merupakan acara tahunan anjuran PPj yang bertujuan bagi mengukuhkan lagi hubungan antara komuniti dan juga pemegang taruh di Putrajaya.


KPT sasar lebih ramai mahasiswa sertai briged sukarelawan - Noraini

AYER KEROH, 24 September - Kementerian Pengajian Tinggi (KPT) menyasarkan lebih ramai mahasiswa institusi pengajian tinggi (IPT) awam dan swasta menyertai Briged Sukarelawan IPT #KPTPrihatin bagi menghadapi sebarang bentuk bencana alam termasuk banjir.Menterinya, Datuk Seri Dr. Noraini Ahmad berkata sasaran tersebut dijangka mencapai matlamat selepas para pelajar kembali ke kampus untuk membantu kesiapsiagaan menghadapi fasa peralihan Monsun Timur Laut, November ini.

"Jika tahun lalu adalah seramai 20,000 orang dan tahun ini saya jangkakan lebih daripada itu, kerana pelajar sudah kembali ke kampus.“Penyertaan mereka amat penting untuk memberi bantuan sewaktu bencana, selain itu juga, ia dapat mendidik pelajar agar prihatin kepada masyarakat dan menghulur bakti kepada mereka yang memerlukan,” katanya kepada pemberita selepas Program KPT Prihatin-Tuah Universiti Teknikal Malaysia Melaka (UTeM) Sejahtera yang dilancarkan Ketua Menteri Melaka, Datuk Seri Sulaiman Md Ali, di sini.Tambah Noraini, Briged Sukarelawan IPT #KPTPrihatin yang dilancarkan itu akan diselaraskan dengan program sukarelawan dikendalikan Majlis Sukarelawan Universiti Malaysia agar lebih teratur.


Jenazah Allahyarham Bob Lokman selamat dikebumikan

KOTA BHARU, 24 September - Jenazah pelakon dan penulis lirik terkenal, Allahyarham Bob Lokman, 58 tahun selamat disemadikan di Tanah Perkuburan Islam Kampung Pulau Bunut, Kubang Kerian, di sini, pukul 9.30 malam tadi.

Terdahulu, jenazah arwah Bob atau nama sebenarnya, Mohd Hakim Lokman dimandi dan dikafankan di Hospital Universiti Sains Malaysia (USM) Kubang Kerian serta disolatkan di Masjid Kampung Pulau Hilir.

Lebih 100 ahli keluarga, rakan artis dan kenalan hadir bagi memberikan penghormatan terakhir kepada arwah.

Antara artis hadir termasuklah Datuk M Nasir dan Datin Marlia Musa.

M Nasir ketika ditemui melahirkan rasa kehilangan dan sempat menziarahi arwah ketika tidak sihat, beberapa bulan lalu.

"Satu kehilangan besar...kita tahu macamana arwah bekerja...tidak jumpa lagilah orang macam arwah. Arwah mempunyai pendirian dan setiap lirik ditulis mempunyai keunikan. Ini kerana arwah berfikiran tersendiri dan kebanyakan lagu ciptaannya menjadi siulan ramai," katanya ketika ditemui di Tanah Perkuburan Kampung Pulau Bunut, Kubang Kerian, di sini, malam tadi.

Media semalam melaporkan, arwah Bob Lokman meninggal dunia di kediamannya di Kubang Kerian akibat komplikasi jantung, pukul 3 petang semalam.Sebelum ini, arwah pernah menjalani pembedahan memasukkan alat Implantable Automatic Cardioverter Defibrillator (IACD) untuk menstabilkan denyutan jantungnya di Hospital Sultanah Bahiyah, Alor Setar, Kedah, pada awal Disember 2020.Pada 21 April lalu, arwah berpindah ke Institut Jantung Negara (IJN) untuk rawatan lanjut, namun akibat kekangan kewangan dialami, arwah Bob hanya mendapatkan rawatan selama tiga hari di IJN dan keluar dari hospital serta balik ke Kelantan pada 24 April lalu.Arwah yang juga penulis lirik lagu Isabella dan Taman Rashidah Utama meninggalkan seorang balu, Relawati Daud, 42, dan tujuh cahaya mata.Beliau juga adalah cicit kepada ulama terkenal di Kelantan, Allahyarham Tok Kenali.


Hospital Rembau dinaik taraf kepada Hospital Pakar Minor

REMBAU, 23 September- Hospital Rembau dinaik taraf daripada Hospital Tanpa Pakar kepada Hospital Pakar Minor. Menteri Kesihatan, Khairy Jamaluddin berkata sejajar penaiktarafan hospital itu, sebuah lagi dewan bedah akan dibuka beserta peralatan baharu dengan peruntukan kira-kira RM9 juta  "Memang ada keperluan Hospital Rembau ini dinaik taraf kepada Hospital Pakar Minor disebabkan kesesakan di Hospital Tuanku Ja'afar (HTJ) di Seremban."Siapa yang pernah mendapatkan perkhidmatan di HTJ tahu bahawa kadang kala berlaku kesesakan dan kita, oleh kerana Hospital Rembau ini tidak berapa juah dari Hospital Seremban maka banyak kes sama ada boleh rujuk ke sini atau tidak perlu dirujuk ke HTJ," katanya.

(Hospital Rembau mula dibina pada 9 September 2013 dan siap sepenuhnya pada 10 Oktober 2019)

Beliau menyatakan demikian dalam sidang media selepas merasmikan Hospital Rembau, di sini hari ini.Naik taraf hospital turut melibatkan penyediaan kemudahan CT Scan dan bakal menempatkan pakar perubatan daripada pelbagai disiplin utama. Hospital Rembau mula dibina pada 9 September 2013 dan siap sepenuhnya pada 10 Oktober 2019. Dalam pada itu, Kementerian Kesihatan bersetuju untuk menyediakan perkhidmatan wifi percuma di semua hospital kerajaan dan akan dilaksana secara berfasa.Hospital Rembau antara hospital yang terawal menerima kemudahan tersebut.


Pasukan bertindak khas proaktif pantau projek sakit KKM

REMBAU, 23 September- Kementerian Kesihatan (KKM) sedang memantau 13 projek ‘sakit’ yang melibatkan pembangunan fasiliti kesihatan di negara ini.Langkah tersebut bagi memastikan ia dapat disiapkan mengikut jadual. Menteri Kesihatan, Khairy Jamaluddin berkata pihaknya mengambil tindakan proaktif dengan melakukan pemantauan rapi kemajuan projek berkenaan setiap bulan.Projek tersebut kini di bawah pemantauan KKM dan akan dipercepat pembinaannya dengan proses lantikan kontraktor penyelamat.   "13 projek sakit yang sedang dipercepatkan atau pun sedang melalui proses lantikan kontraktor penyelamat."Jadi perkara ini sudah pun ditangani oleh satu pasukan bertindak khas yang ditubuhkan di bawah KKM dan juga Kementerian Kerja Raya."Jadi setiap bulan saya akan dapat laporan berkenaan dengan kes kelewatan," katanya.

Khairy menyatakan demikian dalam sidang media selepas merasmikan Hospital Rembau, di sini hari ini.


Malaysia paling konsisten dan tegas, pendirian mengenai konflik Myanmar

NEW YORK, 23 September - Kerajaan Perpaduan Nasional (NUG) Myanmar menyifatkan Malaysia sebagai rakan Asean yang paling konsisten dan tegas dengan pendirian mengenai konflik negara itu. Jurucakap NUG, U Htin Linn Aung berkata kenyataan negara oleh Malaysia pada Perhimpunan Agung Pertubuhan Bangsa Bersatu (PBB) amat dinantikan.  Beliau berharap pemimpin dunia lain turut mengambil tindakan drastik dalam mencari penyelesaian kepada krisis negaranya.  Perubahan kepimpinan Malaysia tidak mengubah pendirian negara terhadap konflik politik berterusan di Myanmar.

(Jurucakap NUG, U Htin Linn Aung ketika ditemui pemberita RTM)

"Pendirian Malaysia sekarang, hari ini, sangat kuat dan sangat menonjol. Negara lain harus (menjadikan Malaysia) sebagai model dan berurusan secara langsung dengan NUG, kerajaan yang mewakili rakyat. "Berurusan secara langsung dengan kami akan menyokong rakyat Myanmar. Mereka (pemimpin lain) tidak sepatutnya terlibat dengan tentera Myanmar dan harus memutuskan hubungan dengan tidak mengktiraf junta dalam apa jua mesyuarat. Itu akan mengiktiraf peranan NUG dan menyokong rakyat Myanmar," kata U Htin Linn Aung di sini. Pada Disember 2021, Jawatankuasa Tauliah PBB mengumumkan bahawa ia akan menangguhkan keputusan mengenai siapa yang akan mewakili Myanmar pada badan dunia itu.  Langkah tersebut membenarkan Wakil Tetap Myanmar ke PBB yang mewakili NUG, Kyaw Moe Tun, mengekalkan kedudukannya sebagai wakil negara.  Tindakan itu dilihat sebagai tamparan serius kepada junta Myanmar, apatah lagi sebingga kini tiada kemajuan dalam pelaksanaan ‘Kesepakatan Lima Perkara’ ASEAN oleh pihak tentera.  Awal minggu ini, Menteri Luar Datuk Seri Saifuddin Abdullah menegaskan, Asean perlu memutuskan sama ada konsensus mengenai Myanmar itu masih relevan atau harus dibatalkan segera.  Keputusan harus dicapai sebelum sidang kemuncak Asean pada November.  Setakat ini, lebih 2,300 orang terbunuh sejak tentera merampas kuasa dengan menggulingkan kerajaan yang dipilih pada 1 Februari 2021.  Perpecahan semakin mendalam; ketidaksamaan semakin meluas; Majlis Keselamatan PBB sedang mempertimbangkan resolusi British yang akan menuntut penamatan semua keganasan di Myanmar, menggesa penamatan segera pemindahan senjata ke Myanmar dan mengancam sekatan PBB.  Ia juga akan menggesa junta Myanmar membebaskan semua tahanan politik, termasuk Aung Suu Kyi, melaksanakan pelan damai ASEAN dan membenarkan peralihan demokrasi.  Bagaimanapun, Majlis Keselamatan telah lama berpecah mengenai Myanmar dengan diplomat berkata China dan Rusia berkemungkinan akan melindungi negara itu daripada sebarang tindakan tegas dan rundingan mengenai draf resolusi British mungkin mengambil sedikit masa.  Untuk diterima pakai, resolusi Majlis Keselamatan memerlukan sekurang-kurangnya sembilan undi menyokong dan tiada veto oleh Rusia, China, Amerika Syarikat, Perancis atau Britain.  Pada ucapannya di pentas PBB yang dijadual pada pukul 3.40 pagi Sabtu waktu Malaysia, Datuk Seri Ismail Sabri bakal menyentuh perkembangan krisis negara itu, seiring konflik serta cabaran global lain. Laporan Hanim Muhili


JMKM catat nilai jualan lebih RM25.8 juta

KUALA TERENGGANU, 23 September- Program Jualan Murah Keluarga Malaysia (JMKM) yang bermula pertengahan Ogos lepas di seluruh negara, berjaya mencatatkan hasil jualan lebih RM25.8 juta setakat ini.  Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata program sehingga kini juga telah memanfaatkan 1.04 juta pengunjung.JMKM yang menawarkan harga keperluan asas lebih rendah hingga 30 peratus adalah salah satu usaha kerajaan membantu golongan memerlukan.  Agensi pelaksana JMKM seperti KPDNHEP, Kementerian Pertanian dan Industri Makanan (Mafi) serta Kementerian Wilayah Persekutuan (KWP) bekerjasama sebaik mungkin memastikan matlamat membantu kumpulan sasar tercapai.  "Dan kita di kementerian, KPDNHEP hampir 100 peratus telah laksanakan program ini jadi seterusnya program ini memberi ruang, peluang dan kesempatan kepada rakyat terutamanya B40 untuk mendapat barang bekalan pada harga yang murah."Contohnya macam pada program hari ini ayam dijual dengan harga RM5 sekilogram, tetapi ayam kita tahu harganya lebih kurang RM8 sekilogram," katanya.

Beliau menyatakan demikian ketika meninjau program JMKM, di sini hari ini.


Pound cecah paras terendah dalam 37 tahun

(Kwasi Kwarteng memegang fail bertulis 'The Growth Plan 2022' ketika beliau keluar untuk memperkenalkan pelan belanjawan anti-inflasi di London/AFP)

HONG KONG, 23 September - Pound jatuh ke paras terendah baharu dalam 37 tahun berbanding dolar apabila peniaga semakin bimbang tentang prospek ekonomi, dengan bank pusat meningkatkan kadar faedah untuk mengawal inflasi yang berterusan.Sterling jatuh serendah AS$1.1151 paling lemah sejak awal 1985 selepas Bank of England pada Khamis menaikkan kos pinjaman sebanyak 50 mata asas, susulan kenaikan tiga suku mata oleh Rizab Persekutuan pada hari Rabu.Dolar juga melonjak berbanding euro, dengan kadar belian matawang tunggal itu AS$0.9753, paras terendah baharu dalam tempoh 20 tahun.Peniaga kini tertumpu ke London, dengan menteri kewangan baharu Kwasi Kwarteng dijangka mengumumkan bajet mini untuk menyokong isi rumah dan perniagaan.Semalam, Kwarteng berkata beliau akan membatalkan cukai gaji yang baru dilaksanakan oleh menteri kewangan terdahulu Rishi Sunak -- dan mendedahkan kos rancangan kerajaan baharu untuk mengehadkan bil tenaga bagi isi rumah dan perniagaan.Baru-baru ini Bank of England memberi amaran bahawa Britain sedang tergelincir ke dalam kemelesetan, kesan lonjakan harga bahan bakar dan makanan. -AFP

(Sterling jatuh serendah AS$1.1151 paling lemah sejak awal 1985 selepas Bank of England pada Khamis menaikkan kos pinjaman sebanyak 50 mata asas)


Najib dihantar semula ke Penjara Kajang

REMBAU, 23 September - Menteri Kesihatan, Khairy Jamaluddin memaklumkan tahap kesihatan bekas Perdana Menteri, Datuk Seri Najib Tun Razak kini berada dalam keadaan baik setelah menerima rawatan di Hospital Rehabilitasi Cheras (HRC) dan dihantar semula ke Penjara Kajang bagi menjalani hukuman penjara. Hasil pemeriksaan terkini yang dilakukan Pakar Perubatan Rehabilitasi HRC mendapati tahap kesihatan Najib kini stabil.  "Datuk Seri telah dirujuk ke hospital sebab dia mengadu tentang tahap kesihatan, dia sudah pun dirawat dan diberi rehabilitasi. Sekarang ini pandangan pakar adalah beliau sudah bersedia dalam keadaan yang stabil untuk dikeluarkan dari hospital," kata Khairy ketika ditemui pemberita pada Majlis Perasmian Hospital Rembau di sini.

(Hasil pemeriksaan mendapati tahap kesihatan Najib kini stabil)

Pada 12 September lalu, Mahkamah Tinggi Kuala Lumpur telah memerintahkan agar Najib dibawa ke hospital untuk menjalani pemeriksaan setelah dimaklumkan keadaan kesihatannya tidak memuaskan. Pada 19 September, pihak Hospital Kuala Lumpur (HKL) telah merujuk bekas Perdana Menteri itu ke HRC untuk rawatan dan pemantauan lanjut.


560 petani di Perlis terjejas akibat tanah jerlus

ARAU, 23 September - Sekurang-kurangnya 560 petani sekitar Parlimen Arau mengalami kerugian apabila sebahagian besar tanah sawah mereka tidak dapat dituai akibat daripada tanah jerlus pada musim menuai tahun ini.  Satu cadangan iaitu merehatkan tanah yang terlibat dibuat kepada pihak Lembaga Kemajuan Pertanian Muda (MADA), bagi membantu menyelesaikan masalah tersebut.Ahli Parlimen Arau, Datuk Seri Shahidan Kassim ketika meninjau kawasan terjejas berkata, kebanyakan sawah di kawasan itu perlu direhatkan selepas sekian lama melalui proses penanaman padi.  Bagi membolehkan petani terlibat tidak mengalami kerugian, bantuan perlu diberikan kepada mereka sebagai ganti rugi pendapatan jika tanah mereka direhatkan.

(Shahidan bercakap kepada pemberita ketika melawat beberapa sawah padiyang terjejas tanah jerlus di sekitar Arau Perlis)

"Ini tanpa melibatkan kewangan baru, ia melibatkan kewangan sedia ada cuma ditukarkan kepada kewangan bagi tanah yang terlibat."Beri kepada yang terjejas ini dahulu, saya bersetuju cuma ketika ini perlu minta persetujuan daripada tuan tanah sendiri, kerana jika berterusan, pasti musim berikutnya tidak boleh ambil juga bendang dan akan kerugianlah," kata Shahidan di sini.Sementara itu, Exco Pertanian dan Industri Asas Tani Perlis, Nurulhisyam Yakoob berkata, cadangan merehatkan tanah selama setahun merupakan langkah terbaik.  Manakala peruntukan subsidi input pertanian sedia ada boleh ditukarkan kepada bentuk wang sebagai ganti rugi sepanjang tanah mereka direhatkan.  "Sekiranya petani setuju, jika tidak pihak kami perlu terimalah, tetapi jika semua ikuy syarat, program seperti ini pernah dibuat di negeri Kedah dan ia berjaya," kata Nurulhisyam di sini.Hampir 600 Hektar sawah padi di kawasan MADA di sekitar Perlis terjejas akibat tanah jerlus dan dijangka akan bertambah buruk menjelang pada musim akan datang sekiranya tiada jalan penyelesaian.


COMBI terus perkasa peranan banteras denggi

SELANGOR, 23 September- Negara mencatatkan peningkatan kes demam denggi sehingga lebih 37,000 kes dengan 22 kematian setakat September tahun ini.Daripada jumlah itu, Selangor merekodkan jumlah kes tertinggi, dengan 62 peratus, diikuti Kuala Lumpur dan Johor.Susulan peningkatan kes yang membimbangkan itu, Skuad Komunikasi Untuk Perubahan Tingkah Laku (COMBI) terus memperkasa perananya membanteras denggi di kawasan berisiko.Menurut Presiden COMBI Kebangsaan, Mohd Noor Ahmad pihaknya tidak pernah duduk diam bagi memastikan kesihatan dan kesejahteraan awam bebas daripada wabak maut itu.Lebih 51,000 sukarelawan MyChampion COMBI seluruh negara digerakkan bagi mendidik masyarakat akan peri penting penjagaan persekitaran, ke arah komuniti yang lebih sihat."Kita sukarelawan (MyChampion COMBI) cuma memberi pendidikan dan tunjuk ajar bagaimana menjaga kebersihan persekitaran, kesihatan, kalau semua orang dapat buat, masalah ini akan menurun."Kalau kita pergi satu tempat, contoh ada wabak di satu kawasan, kita beri tunjuk ajar bagaimana nak selesaikan masalah, mencari tempat pembiakan nyamuk aedes dan musnahkan," katanya.Beliau ditemubual RTM di Pusat COMBI Teluk Panglima Garang.

Empat teras menjadi aspirasi penubuhan COMBI, tidak lain bertujuan mengawal dan membanteras penularan wabak penyakit berbahaya yang boleh memudaratkan orang ramai.Ini merangkumi penjagaan persekitaran, kesihatan kendiri, imunisasi serta kesihatan mental dan fizikal."Kita kena sampaikan satu mesej jelas kepada masyarakat, bahawa ini peranan bukan kita saja...peranan kita bersama."Kalau komuniti sahut bersama cabaran ini...insya-Allah negara lebih sihat," tambahnya.Dengan slogan 'Dari Komuniti Kepada Komuniti Untuk Komuniti'; COMBI turut menjalin kerjasama erat dengan agensi daripada pelbagai kementerian.Pasukan itu juga bertindak sebagai ejen perubahan dan menjadi contoh dalam kalangan komuniti setempat, dengan mengamalkan aktiviti pencegahan denggi setiap minggu.Malah, pasukan sukarelawan di bawah Kementerian Kesihatan itu turut bekerjasama dengan pihak sekolah bagi melahirkan generasi muda celik kepada penjagaan kebersihan dan kesihatan.


Eksplorasi Jejak Warisan Seremban, pupuk Patriotisme

SEREMBAN, 23 September- Program Eksplorasi Jejak Warisan antara usaha memelihara dan memulihara warisan unik yang terdapat di  Seremban, Negeri Sembilan.Kira-kira 200 penduduk setempat menyertai program tersebut.Menurut Setiausaha Majlis Bandar Raya Seremban (MBS), Mas Midyawan Yahya, program itu bertujuan memperkenal bandar raya Seremban sebagai produk pelancongan yang berasaskan sejarah.

(Setiausaha Majlis Bandar Raya Seremban (MBS), Mas Midyawan Yahya)

Usaha tersebut juga dapat mewujudkan peluang ekonomi yang lebih luas kepada penduduk sekaligus memupuk semangat cintakan negara."Di seremban kita ada pelbagai ikon lama bersejarah yang ada di Seremban sebagai contoh kita mulakan dengan stesen keretapi kita yg lama sejak zaman sungai ujong railway kemudian kita ada jejak warisan yg lain yg ada di jalan yamtuan kuil terbesar kemudian masjid negeri," katanya.Laluan bagi eksplorasi Jejak Warisan itu meliputi Seremban termasuk laluan Lorong Seni yang terpanjang di negeri itu serta di kawasan pemeliharaan pokok getah tertua.Para peserta turut teruja menyertai Eksplorasi Jejak Warisan kerana ia dapat menyemarakkan semangat patriotisme."Kami berasa sangat teruja, sebab hendak tahu lebih tentang sejarah Seremban dengan aktiviti ini, kita boleh tahu banyak sejarah yang kita mungkin orang muda kena belajar juga," kata Lim Pei Pei."Kita boleh berkongsi maklumat dan boleh dapat tahu sejarah Negeri Sembilan dan juga kita boleh memupuk semangat perpaduan antara kaum, di sini ada melayu cina semua boleh memupuk semangat perpaduan," kata Kavisha Rajaveeran. "Seronok untuk menyertai aktiviti Jejak Warisan ini, sebab dia beri peluang kepada kita untuk nampak kemeriahan rakyat Malaysia ada pelbagai kaum yang menyertai Ekspolarasi Jejak Warisan ini dan peluang ni untuk kami semua mendalami dan mengetahui sejarah Negeri Sembilan juga sejarah dalam bandar Seremban ini rupanya banyak bangunan bersejarah yg ada dalam bandar Seremban ini," kata TimbalanPentadbir Tanah, Noorlin Mohd Aris.


Bob Lokman meninggal dunia

(Allahyarham Bob atau nama sebenarnya Mohd. Hakim Lokman sebelum ini hanya bergantung nyawa pada alat bantuan jantung)

KOTA BHARU, 23 September- Penulis lirik terkemuka tanah air dan pelakon, Bob Lokman, 58 tahun, meninggal dunia pukul 1.00 tengah hari tadi di kediamannya di Kampung Pulau, Kubang Kerian akibat komplikasi jantung.Allahyarham Bob atau nama sebenarnya Mohd. Hakim Lokman sebelum ini hanya bergantung nyawa pada alat bantuan jantung, Implantable Automatic Cardioverter Defibrilator (IADC).Allahyarham yang merupakan anak jati Kelantan dan cicit kepada ulama terkenal, Tok Kenali menerima rawatan di Hospital Sultanah Bahiyah, Alor Setar sejak 1 Oktober tahun lalu berikutan bahagian atas jantungnya tidak berfungsi dengan baik.Pada April lalu, Allahyarham terpaksa mendapatkan rawatan di Unit Rawatan Rapi (ICU) Pusat Rawatan Sultan Ahmad Shah, Universiti Islam Antarabangsa Malaysia (Sasmec@lIUM) di Kuantan, Pahang kerana kesihatannya kembali menyusut akibat masalah buah pinggang.Antara lirik lagu yang masih 'melekat' dalam kalangan peminat seni suara ialah Intanku Kesepian dan Taman Rashidah Utama (Wings), Isabella (Search), Segalanya Ku Terima (Illusi), Kerana Cinta (Exist) serta Memburu Rindu dan Rendang Tak Berbuah nyanyian Datuk Hattan.Antara drama dan filem yang pernah dibintanginya ialah sitkom 2 campur 1, Jin Notti, Zoo dan filem terakhirnya, Sekali Lagi.FINAS menerusi laman Facebook menyatakan rasa sedih dan dukacita serta merakamkan ucapan takziah kepada seluruh ahli keluarga pelakon dan penggiat seni yang dihormati, Allahyarham Mohd Hakim bin Lokman @ Bob Lokman yang telah meninggal dunia pada hari Jumaat, 23 September 2022. Semoga Allah SWT menempatkan Allahyarham dalam kalangan mereka yang soleh dan beriman.Al-Fatihah.

(Penulis lirik terkemuka tanah air dan pelakon, Bob Lokman, 58 tahun, yang menghidapi masalah jantung meninggal dunia/FINAS)


Komitmen terhadap keluarga, punca kekurangan penyelidik wanita

KOTA TINGGI, 23 September- Faktor komitmen terhadap keluarga, dikenal pasti punca kekurangan penyelidik wanita dalam sektor Penyelidikan dan Pembangunan (R&D) negara, ketika ini. Menteri Sains, Teknologi dan Inovasi (MOSTI), Datuk Seri Dr Adham Baba berkata setakat ini, penyelidik wanita dalam sektor tersebut hanya sekitar 49 peratus.  Faktor tersebut juga menyebabkan kebanyakan penyelidik wanita memilih untuk bekerja secara kontrak kerana tidak mahu terikat dengan komitmen pekerjaan.  Selain mendorong sebilangannya meletakkan jawatan.  Menurutnya, Akademi Sains Malaysia sedang menjalankan kajian bagi mengenal pasti kaedah memperkasa penyelidik wanita dalam negara dan membantu mereka kembali bekerja.  "Saya juga memohon supaya kerajaan membantu melalui "Career Comeback Programme" atau Program Kembali Bekerja, perlu juga diperkasakan tenaga penyelidik R&D ini...dapat balik semula, menjadi penyelidik."Kita pun telah menyediakan kerangka, hala tuju, pelbagai teknologi untuk mereka kembali," katanya.

(Datuk Seri Dr Adham Baba/Foto Bernama)

Beliau berkata demikian selepas merasmikan Program Women Empowerment di Bandar Tenggara, di sini hari ini. Dr Adham turut memaklumkan Malaysia Venture Capital Management (MAVCAP) ketika ini, membiaya 30 usahawan wanita dalam bidang teknologi menerusi modal teroka.


Pemborong dan peruncit dibenar simpan stok tambahan ketika banjir

(Program Jualan Murah Keluarga Malaysia (PJMKM) di Kuala Terengganu)

KUALA TERENGGANU, 23 September- Kementerian Perdagangan Dalam Negeri dan Hal Ehwal Pengguna (KPDNHEP), membenarkan pemborong dan peruncit terpilih untuk menyimpan stok tambahan sebanyak 30% daripada had simpanan lesen.  Inisiatif itu juga bagi memastikan rakyat tidak berhadapan dengan masalah untuk mendapatkan bekalan makanan serta keperluan harian ketika menghadapi banjir. Timbalan Menteri, Kementerian Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata, "ia bagi mengelak gangguan bekalan makanan di lokasi banjir terputus."

(Rosol Wahid ketika ditemui pemberita pada Program Jualan Murah Keluarga Malaysia (PJMKM) di sini)

Beliau turut menyarankan, "NGO mahupun individu mengutamakan pembelian produk tempatan sebagai barang sumbangan kepada penduduk terjejas banjir.  Katanya, langkah itu secara tidak langsung dapat membantu pengusaha khususnya perusahaan Industri Kecil dan Sederhana (IKS) memajukan perniagaan mereka.  Rosol Wahid turut menegaskan kepada NGO yang ingin membantu kawasan terjejas banjir, "supaya mendapatkan barang keperluan tersebut di luar Terengganu."Ia dikhuatiri akan berlaku kekurangan bekalan bagi membantu penduduk terjejas banjir sekiranya barang tersebut dibeli dari Terengganu", jelasnya ketika ditemui pemberita. Beliau turut menyarankan agar bantuan yang ingin diberikan itu adalah daripada produk tempatan.


KPKT harap pengecualian duti setem sepenuhnya hartanah RM500,000-RM1 juta

KEPALA BATAS, 23 September - Kementerian Perumahan dan Kerajaan Tempatan (KPKT) berharap permohonan untuk pengecualian duti setem 100 peratus bagi pemilikan rumah pertama berharga RM500,000 sehingga RM1 juta, akan diluluskan pada pembentangan Bajet 2023 akan datang.Menterinya Datuk Seri Reezal Merican Naina Merican berkata buat masa ini, pengecualian duti setem 100 peratus ialah untuk pemilikan rumah pertama berharga RM500,000 ke bawah menerusi inisiatif Pemilikan Perumahan Keluarga Malaysia (i-MILIKI), manakala rumah berharga RM500,000 sehingga RM1 juta akan mendapat pengecualian duti setem sebanyak 50 peratus.“Saya berharap Kementerian Kewangan akan mempertimbangkan pengecualian duti setem 100 peratus untuk rumah berharga RM500,000 sehingga RM1 juta, kerana pembeli hartanah dalam lingkungan harga ini selalunya terdiri dari kelompok M40.“Saya tidak mahu dilihat kita hanya memperjuangkan keperluan B40 dan saya berharap permohonan ini akan diluluskan, dengan syarat ia untuk rumah pertama dan pemaju memberi diskaun 10 peratus kepada pembeli,” kata Reezal di sini.Selain itu, Reezal turut berharap Skim Jaminan Kredit Perumahan (SJKP), yang menyediakan jaminan pembiayaan berjumlah RM2 bilion bawah Bajet 2022, akan diteruskan pada Bajet 2023 yang akan dibentang pada 7 Oktober akan datang.

(Reezal bercakap kepada media selepas merasmikan Karnival Jom Beli Rumah Wilayah Utara, di sini)

Katanya SJKP memainkan peranan penting dalam merancakkan pasaran hartanah, kerana ia membolehkan orang awam yang berkemampuan, tetapi tidak mempunyai bukti atau dokumen pendapatan secara rasmi (penyata gaji) atau memperoleh pendapatan secara tidak tetap untuk mendapatkan akses pembiayaan perumahan sehingga 100 peratus daripada institusi kewangan terpilih.Dalam pada itu, beliau yang juga Ahli Parlimen Kepala Batas berkata pihaknya telah memulakan pemetaan Indeks Harga Rumah bagi setiap lokaliti di seluruh negara sebagai panduan kepada pemaju serta pihak berkuasa tempatan dalam penentuan harga rumah mampu milik yang sewajarnya kerana setiap kawasan mempunyai demografi yang berbeza.  Mengulas mengenai Karnival Jom Beli Rumah Wilayah Utara, beliau berkata program selama tiga hari itu akan menawarkan lebih 92,000 unit rumah yang belum dijual di seluruh Wilayah Utara dan dijangka akan menarik lebih 15,000 pengunjung.Sementara itu, Ketua Pegawai Eksekutif Syarikat Perumahan Negara Berhad (SPNB), Datuk Hasleen Isnin berharap, orang ramai akan menggunakan saluran karnival ini untuk mendapatkan manfaat memiliki rumah kediaman, khusus golongan B40.  "Usaha sama ini adalah untuk mempertingkatkan lagi pembangunan perumahan untuk golongan B40 di kawasan utara ini. Dari pihak SPNB kami ada dua produk yang membantu untuk pemilikan rumah terutama sekali ialah mengenai rumah mesra rakyat."Harganya RM75,000 dan RM20,000 subsidi dengan penambahan yang telah diumumkan oleh Datuk Seri Reezal sebanyak 500 unit lagi untuk rumah mesra rakyat di kawasan Pulau Pinang untuk tahun ini dan seluruh negara, penambahan daripada 3,000 kepada 5,000 rumah mesra rakyat ini," kata Hasleen di sini.


KPM guna Sistem Perekodan Data secara berpusat hujung tahun ini

PUTRAJAYA, 23 September- Kementerian Pendidikan akan mula mengguna pakai Sistem Perekodan Data bagi menyimpan data pemarkahan Pentaksiran Bilik Darjah (PBD) secara berpusat yang dijangka bermula hujung tahun ini.Menteri Kanan Pendidikan, Datuk Dr. Radzi Jidin berkata, kaedah tersebut dapat memudahkan guru daripada perlu berulang kali memasukkan data yang sama melalui sistem berlainan.Jelas beliau, menerusi sistem yang sedang dibangunkan tersebut, data pelajar hanya dikongsi antara pihak guru dan kementerian tanpa melibatkan pihak lain.Bagaimanapun, Jabatan Pendidikan Negeri (JPN) dan Pejabat Pendidikan Daerah (PPD) boleh mendapatkan kebenaran untuk mendapatkan data tersebut dengan had tertentu.

(Datuk Dr. Radzi Jidin, Menteri Kanan Pendidikan)

"Kerana kita tak nak pula nanti bila PPD dapat akses kepada data, dia buat perbandingan sekolah mana dalam daerah ini paling baik dan sebagainya.Ini akan mengembalikan kita pada pusingan yang asal sebelum ini, di mana perbandingan dibuat antara sekolah yang boleh menimbulkan tekanan kepada sistem seolah-olah ujian akhir tahun ini merupakan satu penanda aras yang kita nak laksanakan," katanya selepas berucap pada Majlis Wadah Aspirasi Menteri Kanan Pendidikan di sini.Tambahnya, pelaksanaan sistem itu juga dapat menambah kecekapan sistem pendidikan selain meningkatkan keberkesanan tugasan guru.


Kalang Warisan kembali meriah

(Aktiviti memasak di Pusat Rekreasi Kalang Warisan di Pulau Manis, Kuala Terengganu)

KUALA TERENGGANU, 23 September- Pusat Rekreasi Kalang Warisan di Pulau Manis, Kuala Terengganu kembali meriah apabila destinasi pelancongan itu menjadi pilihan RTM Terengganu mengadakan Program Jembe Tranung Kite.  Produk Pelancongan Berasaskan Komuniti (CBT) itu, menyasarkan 8,000 pengunjung hadir sepanjang dua hari program berlangsung.  Penyelaras Kalang Warisan, Rafi Kori berkata, "pelbagai acara diadakan seperti pertandingan busana, sukan tradisional, demonstrasi masakan tradisional dan ukiran kayu."  Kecantikan kawasan dan tebing Sungai Terengganu, turut mengangkat martabat warisan kampung budaya setempat.  Malah aktiviti berasaskan pelancongan itu mampu mengembalikan keriuhan pengunjung selepas mengalami banjir awal tahun lalu. Beliau turut menambah, "bukan mudah untuk melaksanakan program dalam kawasan kampung."Ini sekali gus, mengangkat industri pelancongan asas dan seronoknya saya tengok orang kampung berpakat balik ke Terengganu", jelasnya ketika ditemui pemberita.

(Aktiviti mewarna pada Program Jembe Tranung Kite, RTM Terengganu)

Pengunjung juga turut ditawarkan pelbagai aktiviti menarik seperti menaiki bot, berkayak, memanah dan membeli produk kraf tangan tempatan.  Suhaili Azura Muda, salah seorang pengunjung turut melahirkan rasa teruja, "sebab saya pun bagi tahu kawan-kawan lain, sebab ramai lagi yang tak tahu tempat ni."Selain itu, penduduk kampung juga berpeluang untuk menambah pendapatan dan pengunjung boleh melakukan aktiviti air." Perkara tersebut turut disokong Nik Nordania Safia Nik Mohd Shahir. "seronok sebab ada banyak kedai, boleh tengok orang main ski jet dan boleh tengok pelbagai aktiviti lain di tepi pantai," katanya. Kalang Warisan, berupaya menarik sekurang-kurangnya 1,000 pengunjung sehari terutama pada setiap hujung minggu.  Destinasi pelancongan itu tidak mengenakan sebarang bayaran masuk, kecuali untuk aktiviti seperti menaiki bot atau berkayak.


Guru bersara awal, punca sekolah alami kekurangan guru

KUALA KANGSAR, 23 September- Tindakan guru memilih untuk bersara awal, menjadi antara punca sekolah mengalami kekurangan guru bahasa walaupun pengambilan secara one-off atau sekali pengambilan dilaksanakan Kementerian Pendidikan (KPM).Timbalan Menteri Pendidikan 1, Datuk Dr Mah Hang Soon berkata KPM bagaimanapun sentiasa komited melaksanakan pelbagai usaha berterusan bagi mengatasi masalah kekurangan guru. Ini termasuk meletakkan satu unjuran yang betul bagi jumlah bilangan guru subjek Bahasa Inggeris dan Pendidikan Islam di semua peringkat persekolahan. "Jadi mengikut kesesuaian, keperluan...unjuran akan dibuat untuk keperluan guru pada tahun-tahun yang tertentu, mengikut keperluan."Dan selain daripada itu usaha-usaha lain juga kita telah buat sebagaimana kita sebut pengambilan 'one off' untuk tahun lepas," katanya.

(Timbalan Menteri Pendidikan 1, Datuk Dr Mah Hang Soon)

Beliau menyatakan demikian kepada media selepas menyempurnakan Majlis Pembukaan Bilik Pameran SMJK Tsung Wah, di sini hari ini.


RTM bawa program ke setiap negeri bantu tingkat ekonomi penduduk setempat

KUALA TERENGGANU, 23 September- Selepas Kelantan dan Pahang, program RTM, SPM@ kali ini masih berlangsung di salah satu negeri Pantai Timur iaitu Terengganu.

Sempena program “Jembe Tranung Kite” di Kalang Warisan, Pulau Manis, Serada, Kuala Terengganu, pelbagai program diadakan bagi menyantuni penduduk setempat.

"Semua peringkat usia dapat menyertai pelbagai aktiviti yang diadakan, kanak-kanak ada aktiviti mewarna, dewasa dengan aktiviti sukan dan aktiviti memperkasakan budaya seperti masakan dan kraftangan," kata Ketua Pengarah Penyiaran, Datuk Che Roslan Che Daud.

Jelasnya, fokus program adalah untuk membantu meningkatkan ekonomi penduduk setempat selain mengetengahkan kakitangan RTM untuk bersama komuniti dan secara tidak langsung dapat memperkenalkan budaya, identiti dan makanan masyarakat setempat.

(Ketua Pengarah Penyiaran, Datuk Che Roslan Che Daud)

"Jadi kita buat program ini, pertamanya selain hendak menjana ekonomi dan membantu penduduk setempat, kita juga hendak memperkenalkan kepada mereka, penyampai radio kita, supaya masyarakat boleh kenal mereka dengan lebih dekat dan mereka boleh bermesra antara satu sama lain. Program Selamat Pagi Malaysia (SPM) juga akan mengadakan penggambaran di kawasan yang telah dipilih di sini agar masyarakat setempat boleh melihat bagaimana penggambaran yang biasa di lalukan di studio di buat di kawasan terbuka, katanya di sini.Pada Mac lalu, Kalang Warisan yang merupakan salah satu produk bawah pelancongan berasaskan komuniti telah dilanda banjir.Sementara itu, Pengarah Jabatan Penyiaran Terengganu, Sabri Mansor berhasrat program seumpama itu perlu diteruskan dan dijadikan sebagai program tahunan RTM dan dianjurkan ke seluruh pelosok negeri agar RTM sentiasa dekat di hati penduduk.  "Mungkin kita akan dapat buat lagi pada masa akan datang, sebab matlamat kita hendak membantu masyarakat setempat dari segi sektor ekonomi dan industri pelancongan," katanya di sini.


Abdul Azeez lepas tanpa bebas

KUALA LUMPUR, 23 September- Mahkamah Sesyen melepas tanpa membebaskan (DNAA) Datuk Seri Abdul Azeez Abdul Rahim daripada tiga pertuduhan rasuah dan enam pertuduhan pengubahan wang haram berhubung projek jalan raya di Perak dan Kedah.Hakim Azura Alwi membuat keputusan itu selepas Timbalan Pendakwa Raya Aslinda Ahad memohon agar Ahli Parlimen Baling itu dilepas tanpa dibebaskan mengikut Seksyen 254 (3) Kanun Tatacara Jenayah atas alasan representasi yang dikemukakan tertuduh telah dipertimbangkan oleh pihak pendakwaan dan memerlukan siasatan lanjut."Mahkamah berpendapat setiap kes perlu dibezakan berdasarkan fakta dan isu utama adalah kuasa budi bicara di bawah Seksyen 254 Kanun Tatacara Jenayah sama ada perintah DNAA atau DNA patut diberikan terhadap tertuduh. Dalam menjalankan kuasa itu mahkamah perlu mengimbangkan kepentingan awam dan hak tertuduh sendiri sebagaimana yang diperuntukkan di bawah Perlembangan Persekutuan.Mahkamah membuat perintah DNAA di bawah Seksyen 254 (3) Kanun Tatacara Jenayah selepas berpuas hati alasan yang dikemukakan oleh pihak pendakwaan kukuh dan memuaskan. Oleh itu mahkamah memerintahkan supaya tertuduh dilepas tanpa dibebaskan daripada pertuduhan-pertuduhan itu," katanya semasa sebutan kes itu.

(Datuk Seri Abdul Azeez tiba di Kompleks Mahkamah Kuala Lumpur bagi sebutan kes representasi berhubung tiga pertuduhan rasuah dan enam pertuduhan pengubahan wang haram)

Datuk Seri Abdul Azeez, 55, didakwa atas tiga pertuduhan menerima rasuah berjumlah RM5.2 juta dan enam pertuduhan pengubahan wang haram bernilai RM972,414.60 berhubung projek jalan raya di Perak serta Kedah. Kesemua perbuatan itu didakwa dilakukan di lima bank di ibu negara antara 6 September 2010 hingga 10 April 2018.


Golongan wanita disaran aktif dalam keusahawanan - Adham

JOHOR, 23 September- Golongan wanita disaran, melibatkan diri dalam keusahawanan, khusus secara digital, bagi merapatkan jurang antara jantina, dalam bidang ekonomi.  Menteri Sains, Teknologi, dan Inovasi (MOSTI), Datuk Seri Dr Adham Baba berkata, ia susulan indeks Jurang Gender Global 2021 menunjukan keterlibatan wanita dalam bidang ekonomi, masih rendah. "Dalam dunia digital hari ini, saya menyeru agar wanita-wanita mempelajari kaedah pemasaran menerusi media sosial, seperti Facebook, Instagram, Tiktok, serta mengguna pakai kaedah penjualan atas talian menerusi Shopee, sebagai contoh, yang mana tidak memerlukan sebarang kos sewaan sepertimana kedai fizikal," katanya di sini.

(Menteri Sains, Teknologi, dan Inovasi (MOSTI), Datuk Seri Dr Adham Baba semasa Majlis Perasmian Women Empowerment di Bandar Tenggara, Kota Tinggi, di sini)

Beliau berucap demikian semasa Majlis Perasmian Women Empowerment di Bandar Tenggara, Kota Tinggi. Selain itu, beliau yang juga Ahli Parlimen Tenggara, akan berusaha memberikan bantuan dalam aspek pendidikan, ekonomi dan sosial, kepada wanita di kawasan tersebut.  Indeks menunjukan hanya 55.6 % wanita dalam negara, bekerjaya, berbanding lelaki, 80.8%.  Jumlah tersebut dilihat kecil, berbanding bilangan wanita bekerjaya di negara - negara lain, seperti Singapura, 69.7%, dan Australia, 73.8 %.   Program anjuran Kolej Komuniti Tenggara itu, akan berlangsung hari ini sehingga 25 September, menawarkan kursus pendek kepada golongan wanita, bagi membentuk kemahiran untuk menjana pendapatan.  Antara kursus ditawarkan, penghasilan tiga jenis roti, penghasilan potongan kek, asas masakan barat, penghasilan tiga jenis pastri, dan penjagaan wanita semasa bersalin.


Radzi usul penambahbaikan harga RMT dan peranti guru

PUTRAJAYA, 23 September- Penambahbaikkan kadar harga bagi Rancangan Makanan Tambahan (RMT) dan penyediaan kelengkapan peranti untuk guru.Itu merupakan antara cadangan usul yang dikemukakan Kementerian Pendidikan kepada Kementerian Kewangan untuk Bajet 2023.Jelas Menteri Kanan Pendidikan, Datuk Dr. Radzi Jidin, penambah baikkan kadar RMT tersebut perlu disemak semula memandangkan kadar RM2.50 pada masa kini setelah sejak sekian lama tidak dikaji semula selain mengambil kira kenaikan kos yang perlu ditanggung pengusaha kantin."Kita mohon supaya kadar RMT dilihat semula, ditambah baik kerana kita sedar di luar sana ramai pengusaha kantin yang sampaikan tentang perkara ini kepada kita, itu merupakan satu perkara yang kita mohon untuk dipertimbangkan oleh MOF dalam bajet.

(Menteri Kanan Pendidikan, Datuk Dr. Radzi Jidin)

"Bila berlaku peningkatan kos, itu antara perkara-perkara yang mereka sampaikan bahawa jumlah ini kecil dan kita lihat impaknya lebih ketara untuk sekolah-sekolah yang muridnya tidak ramai kalau murid ramai ini buffer dia lebih besar jadi sekolah-sekolah yang murid tidak ramai ini banyak yang terkesan berbanding sekolah yang mempunyai murid lebih ramai dalam konteks pelaksanaan dengan kadar yang sedia ada." kata beliau selepas berucap pada Majlis Wadah Aspirasi Menteri Kanan Pendidikan di sini, hari ini.Bagi cadangan penyediaan peranti untuk guru, KPM mencadangkan agar kerajaan menyediakan kemudahan peranti seperti komputer riba bagi memudahkan tugasan harian mereka.Cadangan itu diharap dapat dipertimbangkan Kementerian Kewangan bagi memastikan guru-guru tidak ketinggalan memandangkan negara sedang bergerak ke arah digitalisasiSelain itu, KPM juga turut mencadangkan agar peruntukan untuk pendidikan khas ditingkatkan terutama dalam menambah baik aspek infrastruktur.

"Sebelum ini kita lihat kakitangan awam yang lain umumnya ada disediakan ‘workstation’ atau komputer riba kepada mereka kalau yang bekerja di pejabat, namun begitu dalam konteks guru ini, tiada peranti atau komputer disediakan."Bila bercakap tentang digitalisasi kita ambil kira semua pihak termasuk komponen paling utama iaitu guru-guru," katanya


Sesi 'Town Hall' beri peluang warga K-KOMM utarakan pandangan

(Datuk Seri Mohammad Mentek, Ketua Setiausaha Kementerian Komunikasi dan Multimedia Malaysia (K-KOMM) pada Sesi 'Town Hall' di Kedah)

ALOR SETAR, 23 September- Ketua Setiausaha Kementerian Komunikasi dan Multimedia Malaysia (K-KOMM), Datuk Seri Mohammad Mentek pada Jumaat menyertai kira-kira 300 warga K-KOMM Zon Utara dalam Sesi 'Town Hall' di auditorium Jabatan Penyiaran Kedah.Hadir sama Pengarah Jabatan Penyiaran Kedah, Sharimah Abu Bakar Timbalan Ketua Pengarah (Komunikasi Strategik) Jabatan Penerangan Malaysia Zainuddin Ismail, Ketua Pegawai Eksekutif Perbadanan Kemajuan Filem Nasional Malaysia (FINAS) Profesor Dr Md Nasir Ibrahim dan Timbalan Ketua Pengarang Pertubuhan Berita Nasional Malaysia (BERNAMA) Jamaluddin Muhammad.Program tersebut adalah lawatan pertama beliau ke Kedah setelah tertunda berikutan COVID-19.Lawatan selama tiga hari itu bermula pada Khamis.Beliau menyampaikan amanat kepada warga K-KOMM supaya, "bekerjasama bukan bersaing, tadbir urus yang baik, kesegeraan, pertahanan integriti, usaha ke arah kecemerlangan berani untuk berubah dan bantu."Beliau turut memberi peluang kepada warga K-KOMM yang hadir untuk mengutarakan semua masalah isu berbangkit dan berkongsi perkembangan kementerian.Petang Jumaat, beliau dijangka melawat Pusat Ekonomi Digital Keluarga Malaysia PEDi Bukit Raya Dalam Pendang dan Lawatan ke Point Of Presence Pendang (PoP).Beliau juga akan menghadiri Majlis Anugerah Perkhidmatan Cemerlang K-KOMM Zon Utara di Alor Setar pada Sabtu.

(Datuk Seri Mohammad Mentek, Ketua Setiausaha Kementerian Komunikasi dan Multimedia Malaysia (K-KOMM))


Sungai nadi utama dalam kehidupan

MELAKA, 23 September- Sungai merupakan sumber alam semulajadi yang perlu dipelihara kerana ia memainkan peranan penting dalam kehidupan seharian. Berdasarkan rekod Jabatan Alam Sekitar (JAS) Negeri Melaka, pada tahun 2021 hanya 20 aduan iaitu 4.6% daripada 439 laporan yang diterima berkaitan pencemaran air.  Exco Perumahan, Kerajaan Tempatan Dan Alam Sekitar , Datuk Zaidi Attan berkata, "kerajaan negeri membuat pendekatan secara intensif dan inklusif melihat pentingnya sungai untuk diwariskan kepada generasi akan datang dengan mengurangkan penggunaan bahan kimia semasa proses rawatan air. "Disebabkan faktor itu, kita menyedari kualiti air sungai bermula dari hulu sungai hingga ke hilir bukan sahaja melibatkan sisa industri tetapi melibatkan sisa pertanian, penternakan dan juga sisa perumahan yang dibuang secara terus ke dalam longkang ataupun parit yang menyalirkan air itu untuk menjadi sumber minuman kepada kita.” Jelasnya ketika ditemubual bersama pemberita RTM.

Perkara tersebut turut mendapat perhatian Pengarah JAS Negeri Melaka, Rosli Mustafa, "pelbagai usaha dijalankan pihaknya untuk tujuan penjagaan sungai termasuk mengawal kualiti air dengan pemantauan secara berkala."  Katanya, "kualiti air sungai akan dipantau sebanyak enam kali setiap tahun bagi stesen manual manakala stesen automatik bacaan akan diperolehi setiap 30 minit."  Sebanyak 56 buah stesen pengawasan kualiti air sungai manual dan dua buah stesen pengawasan kualiti air sungai automatik bagi di negeri Melaka.  "Bagi JAS, Akta Kualiti Alam Sekeliling 1974, bagi kawalan pencemaran sungai kita ada seksyen 25 untuk kawalan pencemaran ke atas perairan daratan, perairan daratan termasuk sungai."Akta tersebut turut menjelaskan, "seseorang tidak boleh mengeluar, melepas atau meletakkan apa-apa bahan bahaya kepada alam sekeliling dengan melanggar syarat-syarat yang telah ditetapkan "Selain itu kita ada seksyen 16 untuk kawalan pelepasan enfluen ataupun pelepasan buangan daripada premis-premis yang dlesenkan.”  Pengarah Jabatan Alam Sekitar Negeri Melaka, Rosli Mustafa berkata demikian dalam satu temu bual eksklusif bersama RTM.


Rasuah VLN: Ahmad Zahid lepas, bebas

SHAH ALAM, 23 September- Mahkamah Tinggi melepas dan membebaskan bekas Timbalan Perdana Menteri, Datuk Seri Dr. Ahmad Zahid Hamidi daripada 40 pertuduhan rasuah berhubung Sistem Visa Luar Negara (VLN).Hakim Datuk Mohd Yazid Mustafa membuat keputusan itu selepas mendapati pihak pendakwaan gagal membuktikan kes prima facie terhadap Datuk Seri Dr. Ahmad Zahid, 69, di akhir kes pendakwaan.Beliau menghadapi 33 pertuduhan menerima rasuah berjumlah SG$13.56 juta daripada syarikat Ultra Kirana Sdn Bhd (UKSB) untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.Bagi tujuh lagi pertuduhan, Ahli Parlimen Bagan Datuk itu didakwa memperoleh untuk dirinya SG$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Kesemua kesalahan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.


Imej baik kepimpinan Johor tarik lebih banyak pelaburan

JOHOR BAHRU, 23 September- Imej baik kepimpinan kerajaan negeri Johor berupaya menarik lebih banyak pelaburan ke negeri itu.Menteri Besar, Datuk Onn Hafiz Ghazi berkata, media juga memainkan peranan penting dalam menyampaikan berita sahih sekali gus membina reputasi kerajaan."Kita semua sedia maklum, peranan media cukup penting dalam kita mendapat kecemerlangan menerusi berita-berita baik.Kalau kita nak memburukkan nama Johor juga mudah, dengan sekelip mata pena tuan-tuan dan puan-puan (media) boleh mencemar nama baik negeri Johor," katanya ketika berucap merasmikan Mesyuarat Agung Tahunan Kelab Media Johor 2022 di sini.

(Datuk Onn Hafiz Ghazi berucap merasmikan Mesyuarat Agung Tahunan Kelab Media Johor 2022)

Beliau turut meminta petugas media negeri itu supaya tidak membuat laporan berita yang memberi implikasi buruk kepada kerajaan negeri.


Kadar antara bank jangka pendek, stabil

KUALA LUMPUR, 23 September- Kadar antara bank jangka pendek dijangka terus stabil pada Jumaat dengan langkah Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan berjumlah RM40.58 bilion dalam sistem konvensional manakala dana Islam bernilai RM34.55 bilion.Pada hari ini, bank pusat itu akan menawarkan dua tender pasaran wang konvensional iaitu tender RM1 bilion selama tujuh hari dan tender RM500 juta selama 14 hari.BNM akan turut melaksanakan tiga tender Qard masing-masing tender RM1.9 bilion selama tujuh hari, tender RM700 juta selama 14 hari, dan tender RM400 juta selama 21 hari.Bank pusat itu akan turut mengeluarkan tender Bil Antara Bank Negara (BNIB) bernilai RM1 bilion selama 91 hari bermula pada 27 September ini.Selain itu, BNM mengumumkan tawaran repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan menjalankan tender semalaman konvensional sehingga RM38.1 bilion dan RM30.6 bilion untuk tender semalaman Murabahah.- BERNAMA


Johor tidak tolak Enakmen Anti-Lompat Parti

JOHOR BAHRU, 23 September- Kerajaan Johor tidak menolak Enakmen Anti-Lompat Parti, sebaliknya menolak cadangan penubuhan Jawatankuasa Pilihan Khas bagi menjalankan kajian dan meneliti pelaksanaan enakmen berkenaan.Menteri Besar, Datuk Onn Hafiz Ghazi menegaskan, semua pihak di peringkat kerajaan negeri tidak mahu ahli dewan negeri mengamalkan budaya lompat parti."Tetapi pembangkang nak buat jawatankuasa, kerana mereka nak mengelirukan rakyat.Supaya rakyat fikir, kerajaan negeri tak nak buat Enakmen Anti-Lompat Parti, itu satu perkara cukup tidak bertanggungjawab," katanya semasa berucap merasmikan Mesyuarat Agung Tahunan Kelab Media Johor 2022 di sini.

(Datuk Onn Hafiz Ghazi, Menteri Besar Johor)

Jelasnya, perkara itu sudah dibincangkan di peringkat persekutuan.


Teruskan sokong Harimau Malaya - Ismail Sabri

(Ucapan tahniah daripada Datuk Seri Ismail Sabri Yaakob kepada pasukan Harimau Malaya)

KUALA LUMPUR, 23 September- Datuk Seri Ismail Sabri Yaakob mengucapkan tahniah kepada skuad Harimau Malaya yang berjaya mara ke perlawanan akhir Piala Raja Thailand, selepas menewaskan tuan rumah Thailand 5-3, menerusi penentuan sepakan penalti.Perdana Menteri berharap aksi sama dapat dipamerkan skuad kendalian Kim Pan Gon itu, apabila bertemu Tajikistan pada perlawanan akhir, Ahad ini.“Ayuh Keluarga Malaysia, sama-sama kita terus memberi sokongan kepada skuad Harimau Malaya untuk menjulang Piala Raja Thai!,” katanya dalam catatan di Facebook.Pada perlawanan di Stadium 700th Anniversary of Chiang Mai, Thailand, malam semalam, La'Vere Corbin-Ong berjaya meletakkan Malaysia di hadapan, sebelum Thailand menyamakan kedudukan menerusi Pansa Hemviboon pada minit akhir 90 minit perlawanan dan memaksa pemenang perlawanan ditentukan menerusi sepakan penalti.Dijadual berlangsung di venue sama Ahad ini, skuad negara bakal berdepan Tajikistan pada final Piala Raja Thailand selepas pasukan itu menewaskan Trinidad & Tobago dalam satu lagi aksi separuh akhir.Malaysia pernah menjulang piala berkenaan sebanyak empat kali iaitu pada tahun 1972, 1976, 1977 dan 1978.- BERNAMA

(Tangkap layar ucapan daripada Facebook Datuk Seri Ismail Sabri Yaakob)


Dakwaan berlaku penculikan murid sekolah, masih disiasat

GUA MUSANG, 23 September- Polis masih menyiasat dakwaan hampir berlaku insiden penculikan melibatkan dua murid Sekolah Kebangsaan Sri Wangi pada Isnin dan Selasa lepas.Ketua Polis Daerah Gua Musang, Superintenden Sik Choon Foo berkata siasatan dilakukan susulan penularan pesanan suara menerusi aplikasi WhatsApp mengenai perkara itu.Beliau berkata susulan itu, pihak sekolah telah bertemu dan bertanya kepada murid terbabit.“Kejadian pertama pada Isnin kira-kira 5.00 petang membabitkan murid Tahun 4 yang mendakwa dua lelaki tidak dikenali menaiki sebuah kereta Perodua Kancil warna putih di sebelah jalan menghala ke Gua Musang telah memanggilnya namun tidak dihiraukan.“Kejadian kedua pada Selasa kira-kira 5.00 petang melibatkan murid Tahun 1 yang mendakwa dipanggil dua lelaki tidak dikenali menaiki kereta Perodua Myvi warna kelabu namun murid terbabit juga tidak menghiraukan panggilan tersebut,” menurutnya dalam kenyataan pada Khamis.Sik berkata susulan kejadian itu, pihak sekolah meminta polis melakukan rondaan dan pemantauan semasa murid sesi pagi pulang pada 12.45 tengah hari dan ketika murid pulang selepas Kelas Agama dan Fardu Ain (KAFA) pada 4.45 petang.“Diharap ibu bapa dan penjaga mengambil anak masing-masing tepat pada waktunya dan juga nasihatkan mereka jangan bermain di luar kawasan sekolah serta jaga keselamatan diri,” katanya sambil mengingatkan semua pihak agar tidak membuat sebarang spekulasi berkaitan kejadian itu.- BERNAMA


Insurans tanaman wajar dilaksana - Prof. Mad Nasir

SERDANG, 23 September- Insentif fiskal mampu menjamin kelangsungan dan kestabilan sekuriti makanan negara.Turut membantu merancakkan lagi rantaian bekalan makanan pengenalan insurans tanaman.Pensyarah Fakulti Pertanian, Universiti Putra Malaysia (UPM), Profesor Datuk Dr Mad Nasir Shamsudin berkata, "insentif berterusan dapat dimanfaatkan pemain industri."Beliau turut berpendapat, "pendekatan baharu seperti insurans tanaman wajar dilaksana."Ia berfungsi bagi mengurangkan risiko kerugian.Selain itu, ia turut memberi keyakinan kepada pekebun kecil mengekalkan kualiti produk yang dihasilkan.

(Profesor Datuk Dr Mad Nasir Shamsudin, Pensyarah Fakulti Pertanian, Universiti Putra Malaysia (UPM))

Beliau turut menambah, "di negara maju, 'crop insurance' sudah digunakan bagi mendepani risiko begitu tinggi dalam bidang pengeluaran makanan."Maka insurans perlu dipelopori oleh badan kerajaan seperti Lembaga Pertubuhan Peladang (LPP) dan Agrobank."Beliau menyatakannya dalam satu temu bual bersama RTM.Bagi meneruskan kelangsungan sektor makanan, progam berkaitan usahawan tani perlu diperhebat di seluruh negara.Ia sekali gus menjadi pemangkin kepada pengkomersialan sektor pertanian untuk berkembang luas dan menampung bekalan makanan sedia ada.


Tiga motosikal disita, tiga notis dikeluarkan

(Sebuah bengkel diperiksa semasa Ops Bersepadu Bengkel Motosikal)

TANJUNG BUNGAH, 23 September- Tiga buah motosikal yang disyaki terlibat dalam pengubahsuaian untuk perlumbaan haram disita menerusi Ops Bersepadu Bengkel Motosikal. Operasi bersepadu bersama Jabatan Pengangkutan Jalan (JPJ); Kementerian Perdagangan Dalam Negeri dan Hal Ehwal Pengguna (KPDNHEP); Majlis Bandaraya Pulau Pinang (MBPP); dan Majlis Bandaraya Seberang Perai dijalankan dalam usaha membanteras pengubahsuaian motosikal bagi kegiatan mat rempit, lumba haram dan samseng jalanan.Semasa pemeriksaan dijalankan, tiga notis dikeluarkan oleh JPJ ke atas dua bengkel terbabit kerana menjalankan pengubahsuaian tanpa lesen sah.ACP Soffian Santong, Ketua Polis Daerah Timur Laut berkata, "terlibat dalam aktiviti pengubahsuain bagi tujuan lumba haram yang mana motorsikal tersebut digunakan oleh peserta atau kumpulan yang terlibat dalam aktiviti lumba haram, samseng jalanan dan seumpamanya."Hasil siasatan dan risikan kita ekoran insiden pada 17 Julai lepas di Lebuh Raya Tun Dr Lim Chong Eu melibatkan lima orang pelumba lelaki meninggal dunia selepas terlibat dalam lumba haram." Beliau turut menambah, "21 bengkel di daerah Timur Laut, Barat Daya dan Seberang Perai Selatan telah dikenalpasti terlibat aktiviti ubahsuai haram."

(ACP Soffian Santong, Ketua Polis Daerah Timur Laut ketika ditemui pemberita)


RISDA Perlis tingkat taraf hidup pekebun menerusi bidang keusahawanan

KANGAR, 23 September- Pihak Berkuasa Kemajuan Pekebun Kecil Perusahaan Getah (RISDA) terus komited membantu pekebun kebun kecil getah khususnya di Perlis.Ini menerusi pelbagai inisiatif bagi membantu golongan berkenaan terutamanya dalam bidang keusahawanan.

(Raja Muda Perlis, Tuanku Syed Faizuddin Putra Jamalullail menyantuni usahawan bimbingan RISDA, disaksikan Pengarah RISDA Negeri, Nor Afzami Isa)

Menurut Pengarah RISDA Negeri, Nor Afzami Isa, kini seramai 435 orang Usahawan Bimbingan RISDA Negeri Perlis aktif dalam menjalankan aktiviti perniagaan dalam bidang masing-masing iaitu makanan, perkhidmatan, pembuatan dan pertanian.Usaha ini selari dengan objektif RISDA dalam Model Perancangan Strategik RISDA (MPSR) Tahun 2021-2025 iaitu bagi memastikan pekebun kecil memperoleh purata pendapatan kolektif RM4,500 sebulan sekeluarga menjelang tahun 2025. Dimana RM1,500 daripada aktiviti kebun getah, RM2,500 daripada aktiviti keusahawanan dan RM500 lagi daripada hasil lain-lain.Beliau memaklumkannya pada Program Hari Terbuka Keluarga RISDA di perkarangan pejabat RISDA Negeri di Kangar yang dihadiri lebih 300 orang pekebun kecil dan Usahawan Bimbingan RISDA Negeri Perlis.Program ini dilaksanakan bagi memastikan pekebun kecil menerima maklumat yang cepat dan tepat berkaitan peranan dan fungsi RISDA dan Kumpulan RISDA Holdings (KRH).Inisiatif ini juga adalah salah satu kaedah sistem penyampaian berkesan kepada masyarakat luar bandar khususnya pekebun kecil getah di negeri Perlis.


Konvensyen Kumpulan Inovatif dan Kreatif (KIK) pemangkin pembangunan TVET

NEGERI SEMBILAN, 23 September- Konvensyen Kumpulan Inovatif dan Kreatif (KIK) peringkat kebangsaan diadakan secara fizikal setelah tiga tahun tertangguh akibat pandemik COVID-19. Selaku pembekal tenaga Pendidikan dan Latihan Vokasional (TVET), konvensyen itu telah menyumbang kepada hasil penyelidikan yang menjanjikan inovasi yang berkualiti dan menjadi pemangkin kepada pembangunan TVET.

Ketua Pengarah Jabatan Pendidikan Politeknik dan Kolej Komuniti (JPPKK), Ts. Zainab Ahmad berkata politeknik dan kolej komuniti perlu mengekalkan momentum memembangunkan budaya penyelidikan yang kompetetif dan berinovasi dalam kalangan warga kerja dan pelajarnya. "Pembangunan ekosistem inovasi menjadi antara lonjakan yang telah digariskan dalam pelan pembangunan pendidikan Malaysia (Pendidikan TinggI) 2015-2025 untuk memacu pertumbuhan ekonomi negara selari dengan tuntutan perubahan teknologi. Kementerian Pengajian Tinggi juga menyokong Konvensyen Kumpulan Inovatif dan Kreatif (KIK) ini dan akan menganjurkan pertandingan KIK peringkat kementerian pada bulan Oktober yang akan datang," katanya.Teks ucapan beliau disampaikan oleh Pengarah kanan JPPKK, Roslee Yahya. Sebanyak 40 kumpulan telah mengambil bahagian dalam konvensyen yang berlansung selama 3 hari itu.

Juara kesuluruhan bagi Konvensyen KIK itu telah dimenangi oleh Politeknik Tuanku Syed Sirajuddin, Perlis.


50 lokasi dikenal pasti bagi empangan sabo

DUNGUN, 23 September- Kementerian Alam Sekitar dan Air mengarahkan semua jabatan dan agensi di bawahnya melakukan persiapan rapi bagi menghadapi banjir. Menterinya Datuk Seri Tuan Ibrahim Tuan Man berkata, antara yang sedang dilakukan adalah pemasangan pam air, penyelenggaraan pintu air dan kerja mendalamkan kawasan takungan air di lokasi berisiko. Turut dilakukan, projek pemuliharaan sungai dengan terbaharu membabitkan muara Sungai Dungun, Terengganu Beliau turut menjelaskan apabila projek itu siap sepenuhnya, "ia membantu mengurangkan kesan banjir di kawasan yang biasa berlaku banjir."Dan keduanya ia akan memudahkan urusan keluar masuk nelayan di kawasan ini.Pihaknya turut berharap, "supaya penambakan pasir akan dilakukan untuk mengekalkan pantai di kawasan ini."

(Datuk Seri Tuan Ibrahim Tuan Man, Menteri Alam Sekitar dan Air)

Beliau berkata demikian kepada pemberita selepas melancarkan Projek Pemuliharaan Muara Sungai Dungun, di Dewan Sivik Bijangga, Kuala DungunSementara itu, 526 siren amaran awal banjir dipasang di seluruh negara.50 empangan sabo juga sedang dibina secara berperingkat bagi mengurangkan impak tragedi kepala air. Kini, KASA menerusi semua agensi memantau dan mengenal pasti 5,494 kawasan berisiko banjir di seluruh negara.


Rasuah VLN: Nasib Ahmad Zahid ditentukan hari ini

SELANGOR, 23 September- Hari ini merupakan keputusan sama ada bekas Timbalan Perdana Menteri, Datuk Seri Ahmad Zahid Hamidi akan dibebaskan atau diperintah membela diri terhadap 40 pertuduhan rasuah berhubung Sistem Visa Luar Negara (VLN).Hakim Mohd Yazid dijangka mengumumkan keputusan di akhir kes pendakwaan pada 9 pagi.

Bekas Timbalan Perdana Menteri,Datuk Seri Ahmad Zahid Hamidi tiba di Mahkamah Shah Alam pada jam 8:45 pagi berhubung keputusan kes 40 pertuduhan rasuah berhubung Sistem Visa Luar Negara (VLN).

(Bekas Timbalan Perdana Menteri,Datuk Seri Ahmad Zahid Hamidi tiba di Mahkamah Shah Alam pada jam 8:45 pagi)

Sekiranya keputusan mahkamah berpihak kepada pendakwaan, yakni mahkamah mendapati terdapat kes prima facie terhadap Datuk Seri Ahmad Zahid maka beliau akan dipanggil untuk membela diri, namun jika keputusan adalah sebaliknya, bekas timbalan perdana menteri itu akan dilepas dan dibebaskan.Sekiranya Ahli Parlimen Bagan Datuk itu diperintah membela diri, mahkamah akan mendengar keterangan daripadanya dan saksi pembelaan lain.Presiden UMNO itu mengaku tidak bersalah terhadap 33 pertuduhan menerima suapan berjumlah SG$13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri (KDN).Beliau didakwa melakukan kesalahan di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.Pertuduhan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 (1) akta sama, yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.Ahli Parlimen Bagan Datuk itu juga mengaku tidak bersalah terhadap 33 pertuduhan pilihan mengikut Seksyen 165 Kanun Keseksaan, sebagai Menteri Dalam Negeri, menerima suapan berjumlah SG$13.56 juta berhubung sistem VLN antara 2014 hingga 2017.Bagi tujuh pertuduhan lagi, Ahmad Zahid turut mengaku tidak bersalah atas dakwaan sebagai Menteri Dalam Negeri memperoleh untuk dirinya wang tunai SG$1,150,000, RM3,000,000, 15,000 Swiss Franc dan US$15,000 tanpa balasan daripada syarikat sama yang mempunyai hubungan dengan kerja rasmi beliau.Beliau didakwa melakukan kesalahan tersebut di Country Heights, antara Jun 2015 dan Oktober 2017, mengikut Seksyen 165 Kanun Keseksaan yang membawa hukuman penjara maksimum dua tahun, atau dengan denda atau kedua-duanya jika sabit kesalahan.

(Penyokong bekas Timbalan Perdana Menteri, Datuk Seri Ahmad Zahid Hamidi berkumpul diluar perkarangan mahkamah)


Selangor anjur latihan simulasi banjir mulai minggu depan

SHAH ALAM, 23 September - Kerajaan Selangor akan mengadakan latihan simulasi bencana banjir selama dua hari bermula minggu hadapan.Menteri Besar Datuk Seri Amirudin Shari berkata beliau juga akan mengumumkan peruntukan khas bagi menambah peralatan seperti bot, jentera dan petugas dalam persiapan menghadapi bencana di negeri itu."Keutamaan Kerajaan Negeri ketika ini adalah bagi memastikan nyawa dan kebajikan rakyat Selangor dipelihara. Kita akan berikhtiar semampunya, semoga Allah SWT memberkati usaha kita. Insya-Allah," katanya menerusi hantara Facebook pada malam Khamis.

(Menteri Besar Datuk Seri Amirudin Shari/FOTO Facebook Amirudin Shari)

Pada Ogos lalu, Amirudin meaklumkan bahawa kerajaan Selangor akan mengadakan simulasi sebagai langkah penambahbaikan bagi berdepan kemungkinan berlakunya banjir di negeri tersebut pada September yang meliputi operasi mencari dan menyelamat mangsa banjir.


Operasi kesan 2 pekerja kuari tertimbus dihentikan

PERAK, 23 September - Operasi mencari dan menyelamat (SAR) bagi mengesan dua pekerja yang tertimbus dalam runtuhan batu di tapak kuari di Keramat Pulai dekat Ipoh dihentikan pada Khamis selepas penemuan pakaian dan cebisan tulang manusia termasuk jengkaut kedua semalam.Ketua Polis Perak Mohd Yusri Hassan Basri berkata kesemua objek dihantar ke Jabatan Forensik Hospital Raja Permaisuri Bainun untuk bedah siasat dan ujian DNA bagi pengesahan identiti.“Penemuan dua jentera, pakaian dan cebisan tulang manusia yang dipercayai milik kedua-dua mangsa yang dilaporkan hilang pada 8 Mac lepas maka operasi SAR di tempat kejadian telahpun ditamatkan.“Jengkaut kedua telah berjaya dikeluarkan dari lokasi kejadian pada 5.20 petang dan operasi tamat pada 6 petang tadi,” menurutnya dalam kenyataan hari ini.

Operasi itu, yang diketuai Ketua Polis Daerah Ipoh Yahaya Hassan, disertai 14 pegawai dan anggota Bahagian Operasi Jabatan Bomba dan Penyelamat negeri serta Balai Bomba dan Penyelamat Simpang Pulai dengan kerjasama polis serta Jabatan Mineral dan Geosains Negeri Perak.Pengarah Jabatan Bomba dan Penyelamat Negeri Perak Azmi Osman dilapor berkata cebisan tulang dan baju serta bangkai jengkaut ditemukan pasukan SAR pada 11.45 pagi Selasa.Dalam kejadian pada 8 Mac lepas, dua pekerja kuari yang dikenali sebagai Itam Lasoh, 43, dan Kheow Loo Siew Soon, 49, dipercayai tertimbus dalam runtuhan batu. –BERNAMA


Nahas empat kenderaan: Pemandu lori maut, 12 cedera termasuk anggota polis

SEREMBAN, 22 September- Seorang pemandu lori maut, manakala 12 cedera termasuk tujuh anggota polis dalam nahas empat kenderaan di Kilometer 225, Lebuhraya Utara-Selatan (arah Utara) di sini petang tadi.Ketua Polis Daerah Rembau DSP Hazri Mohamad berkata siasatan awal mendapati pemandu lori muatan tong cat itu dalam perjalanan dari arah Senawang menghala ke Ayer Keroh, Melaka dan memandu dilorong tengah sebelum mengubah laluan ke kanan lalu menghimpit kereta Toyota Camry serta Perodua Alza."Lori jenis Hino tersebut kemudiannya melanggar besi penghadang lebuh raya di bahagian tengah lalu masuk ke laluan bertentangan dan merempuh van Polis Diraja Malaysia dinaiki anggota Johor Bahru Utara yang bergerak dari arah Ayer Keroh menghala ke Senawang," katanya dalam kenyataan di sini hari ini.Beliau berkata akibat kemalangan itu pemandu lori disahkan meninggal dunia di tempat kejadian, seorang anggota polis cedera parah di bahagian kaki, enam anggota lagi cedera ringan, manakala pemandu dan empat penumpang dalam kereta Toyota Camry turut cedera ringan.Katanya bagaimanapun pemandu dan seorang penumpang Perodua Alza tidak mengalami kecederaan.Hazri berkata mayat pemandu lori terbabit dihantar ke Hospital Rembau untuk bedah siasat, manakala mangsa lain menerima rawatan di Hospital Rembau, Hospital Alor Gajah dan Hospital Melaka.

(Lokasi nahas empat kenderaan di Kilometer 225, Lebuhraya Utara-Selatan arah utara yang mengorbankan seorang pemandu lori/FOTO PDRM)

Menurutnya lori tersebut mengalami kerosakan teruk di bahagian hadapan, van polis juga remuk di bahagian hadapan dan kereta Toyata Camry remuk di bahagian hadapan dan belakang, manakala kereta Perodua Alza remuk di bahagian hadapan serta sisi hadapan sebelah kiri.Kes disiasat di bawah Seksyen 41(1) APJ 1987. -BERNAMA


Agong, Permaisuri berkenan berangkat santapan beradat ulang tahun ATM ke-89

KUALA LUMPUR, 23 September- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat ke majlis santapan beradat sempena Hari Angkatan Tentera Malaysia (ATM) ke-89 di Wisma Perwira ATM di sini, pada malam Khamis.Keberangkatan tiba pasangan diraja pada 8.40 malam disambut Panglima ATM Jen Tan Sri Affendi Buang dan Ketua Setiausaha Kementerian Pertahanan Datuk Seri Muez Abd Aziz.Turut hadir Panglima Tentera Darat Jen Tan Sri Zamrose Mohd Zain, Panglima Tentera Laut Laksamana Tan Sri Mohd Reza Mohd Sany dan Panglima Tentera Udara Jen Tan Sri Mohd Asghar Khan Goriman Khan.Sejurus keberangkatan tiba, Seri Paduka berdua berkenan merakamkan foto kenangan bersama kepimpinan dan pegawai tertinggi ATM di lobi utama sebelum melawat pameran berskala kecil ATM dengan diiringi Affendi.

Majlis yang dihadiri 373 pegawai dan isteri daripada ketiga-tiga cabang perkhidmatan ATM itu turut diserikan dengan acara memotong kek dan pulut kuning oleh Seri Paduka Baginda sempena ulang tahun ATM.Pasangan diraja turut berkenan menyaksikan persembahan gabungan pancaragam oleh ketiga-tiga cabang perkhidmatan ATM iaitu darat, laut dan udara. -BERNAMA


Pemancing hilang di Laut Mukah: Dua mayat ditemukan, enam lagi selamat

(FOTO FB AGENSI PENGUATKUASA MARITIM MALAYSIA)

BINTULU, 22 September- Enam lagi pemancing yang dilaporkan hilang selepas bot yang dinaiki mereka karam di perairan Mukah pada Selasa malam ditemukan selamat, sementara dua lagi disahkan meninggal dunia.Pengarah Agensi Penguatkuasaan Maritim Malaysia (APMM) Zon Maritim Bintulu Kepten Maritim Mohd Khairol Anuar Saad berkata empat daripada mereka yang selamat itu dijumpai pada kira-kira 8.40 pagi oleh nelayan yang berada dalam kawasan pencarian.Beliau berkata sebuah bot pemancing, Himajaya yang turut berada di kawasan berkenaan menjumpai mayat pertama insiden itu pada kira-kira 10.30 pagi sebelum menjumpai dan menyelamatkan dua lagi mangsa kira-kira sejam kemudian. “Pada 12.30 tengah hari, satu mayat lagi dijumpai oleh bot Pasukan Polis Marin (dalam kawasan pencarian). Hanya tinggal seorang lagi mangsa yang masih gagal dikesan,” katanya dalam satu kenyataan.

Dalam kenyataan terdahulu, beliau berkata dua daripada pemancing dalam bot karam itu ditemukan terapung dan diselamatkan kru sebuah kapal, MT Capella yang melalui lokasi kejadian pada kira-kira 3 petang semalam, sebelum membawa mereka terus ke Pelabuhan Senari di Kuching.

Mohd Khairul berkata kejadian dilaporkan berlaku pada kira-kira 8.30 malam pada Selasa lebih kurang 34 batu nautika (63 kilometer) dari barat laut Mukah sebelum Sub-Pusat Menyelamat Maritim (MRSC) Kuching mengaktifkan operasi pencarian setengah jam kemudian.

Katanya Pangkalan Hadapan Carilamat (PHC) turut diaktifkan di Jeti Lembaga Kemajuan Ikan Malaysia (LKIM) Mukah bermula pada 8 pagi tadi.

(Dua pemancing yang ditemukan lemas selepas bot mereka karam di perairan Mukah/FOTO APMM)

Menurutnya dua kapal dan sebuah pesawat udara APMM, selain sebuah bot serta pesawat udara polis dan sebuah kapal Jabatan Perikanan Laut Sarawak terlibat dalam operasi pencarian, sementara pihak Sarawak Shell pula menyediakan platform untuk membantu aset yang terlibat. -BERNAMA